Lelaki positif dadah akibatkan kemalangan maut

Ketua Polis Daerah Kuala Krai Supt Suzaimi Mohamad lelaki berusia 31 tahun yang memandu kereta Perodua Myvi itu turut patah kaki kanan akibat kemalangan pada pukul 9.30 pagi itu, dan polis turut menemukan pelbagai jenis mercun di dalam kereta Perodua Myvi berkenaan.

“Siasatan awal polis mendapati pemandu kereta Perodua Myvi dari arah Kota Bharu menuju Gua Musang gagal mengawal kenderaan dan memasuki laluan bertentangan sebelum berlanggar dengan kereta Proton Waja dari arah Kuala Krai ke Machang.

“Kejadian itu menyebabkan pemandu kereta Proton Waja, Mohamad Umar, 70, berasal dari Kampung Padang Nenas Belanga, Kuala Krai maut di tempat kejadian akibat kecederaan parah, manakala dua penumpang lelaki berusia 20 dan 50 tahun mengalami kecederaan ringan.


Penganggur sebabkan kemalangan lima kenderaan didakwa miliki ganja

KUALA PILAH, 9 Jun – Seorang penganggur yang ditahan selepas disyaki menyebabkan kemalangan lima kenderaan di Lebuhraya Utara Selatan (PLUS) di daerah Rembau, Ahad lepas, didakwa di Mahkamah Sesyen di sini atas tuduhan memiliki ganja.

Mengikut kertas pertuduhan, Munzir Azmeer Abd Rahim, 28, didakwa memiliki tumbuhan kering disyaki dadah kanabis dianggar seberat 3.39 gram di dalam kereta jenis Perodua Myvi di Kilometer 242.9 di lebuh raya PLUS arah selatan, dalam daerah Rembau, kira-kira 10.25 pagi pada 5 Jun lepas.

Pendakwaan dibuat mengikut Seksyen 6 Akta Dadah Berbahaya 1952, yang memperuntukkan hukuman denda tidak lebih RM20,000 atau penjara tidak lebih lima tahun atau kedua-duanya sekali jika sabit kesalahan.

Tiada pengakuan direkodkan dan tertuduh mengangguk faham sebaik pertuduhan dibacakan di hadapan Penolong Pendaftar Mahkamah, Che Ku Nor Azlinda Che Ku Mahmood.


Majikan digesa ambil pekerja tempatan melalui MYFutureJobs dan PenjanaKerjaya

PUTRAJAYA, 11 Sept. – Kementerian Sumber Manusia menggesa majikan mengutamakan pengambilan pekerja tempatan sebagai usaha mengurangkan kadar pengangguran dengan tujuan meningkatkan kesejahteraan orang ramai.

Menteri Sumber Manusia Datuk Seri M. Saravanan berkata, kementeriannya mengutamakan agenda pengekalan pekerjaan dan pewujudan peluang pekerjaan yang memainkan peranan penting menyokong pemulihan ekonomi negara berikutan wabak COVID-19.

“Sehubungan itu, Kementerian telah menyusun beberapa rancangan transformasi strategik untuk meminimumkan kehilangan pekerjaan dan mengurangkan kadar pengangguran, dengan tujuan meningkatkan kesejahteraan orang ramai. Sehingga awal September tahun ini, lebih 78,800  pekerja telah diberhentikan di mana 38 peratus adalah dari kategori profesional dan pengurusan.

“Salah satu strategi transformasi yang dilaksanakan oleh Kementerian adalah menggalakkan pengambilan bakat tempatan. Beberapa Bidang Keberhasilan Utama Kementerian telah disusun semula dengan mengutamakan pengambilan bakat tempatan dan peningkatan berterusan kemahiran rakyat bagi mengukuhkan kebolehpasaran mereka serta mempersiapkan tenaga kerja tempatan untuk pekerjaan masa hadapan,” katanya menerusi satu kenyataan medianya sebentar tadi.

Jelasnya, kerajaan telah melaksanakan Program Insentif Pengambilan Pekerja atau PenjanaKerjaya yang sedang dilaksanakan oleh agensi Kementerian, iaitu Pertubuhan Keselamatan Sosial (PERKESO).

“Program yang diumumkan oleh Perdana Menteri Tan Sri Muhyiddin Yassin ketika melancarkan Pelan Jana Semula Ekonomi Negara (PENJANA) pada bulan Jun tahun ini, merupakan salah satu penstabil utama dalam mengurangkan pengangguran di negara ini di samping menggiatkan pengambilan pekerja tempatan.

“Kementerian telah menyaksikan peningkatan yang tinggi dalam jumlah pendaftaran pencari kerja, kekosongan jawatan dan pengambilan pekerja tempatan termasuk kumpulan mudah terjejas seperti orang kelainan upaya (OKU), dalam tempoh dua setengah bulan sejak pelaksanaan Insentif Pengambilan dan Program Latihan.

“Insentif Pengambilan ini dikhaskan kepada majikan yang menggajikan lepasan sekolah, graduan, pekerja yang diberhentikan dan kumpulan mudah terjejas termasuk pekerja berusia yang sedang menganggur. Sejak dilaksanakan pada 15 Jun 2020 hingga 9 September 2020, program ini telah berjaya menempatkan 46,043 pencari kerja dengan pekerjaan yang sesuai,” katanya.

Beliau menambah, bagi majikan yang ingin mengambil pekerja asing, mereka digalakkan untuk berdaftar di portal Perkhidmatan Pekerjaan Nasional, MYFutureJobs serta mengiklankan jawatan kosong sekurang-kurangnya selama 30 hari sebagai syarat oleh kerajaan untuk majikan yang merancang mengambil pekerja asing dan juga ekspatriat.

“Kementerian prihatin terhadap peluang pekerjaan untuk graduan baru yang akan membanjiri pasaran tenaga kerja tidak lama lagi sekiranya majikan menawarkan pekerjaan sedia ada kepada pekerja asing serta ekspatriat, dan bukannya kepada rakyat Malaysia.

“Saya menggesa para majikan supaya mengambil bahagian secara aktif dalam karnival kerjaya dan temuduga terbuka mingguan yang diadakan di seluruh negara di semua cawangan PERKESO bagi mencari bakat tempatan dan memanfaatkan insentif pengambilan antara RM800 hingga RM1,000 sehingga tempoh enam bulan. Program latihan juga disediakan untuk pekerja yang digajikan di bawah program Insentif Pengambilan Pekerja.

“Beberapa amalan terbaik dalam mengutamakan bakat tempatan yang dilaksanakan di luar
Malaysia telah melihatkan hasil yang memberangsangkan, contohnya di Arab Saudi melalui
Skim ‘Saudization’ dan Skim Sokongan Pekerjaan di Singapura, di mana insentif disediakan
kepada majikan bagi menggajikan dan mengekalkan pekerja tempatan,” tambahnya.


NADMA keluarkan notis kesiapsiagaan banjir Pantai Timur sejak 23 Feb

KUALA LUMPUR, 1 Mac – Notis kesiapsiagaan bagi menghadapi bencana banjir di Pantai Timur telah dikeluarkan sejak 23 Feb lepas, kata Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad.

Abd Latiff berkata notis tersebut telah dikeluarkan oleh Agensi Pengurusan Bencana Negara (NADMA) melalui Pusat Kawalan Bencana Negara (NDCC) kepada jawatankuasa bencana negeri-negeri terlibat.

“Antara tindakan drastik lain kerajaan pusat, kerajaan negeri dan pihak berkuasa tempatan ialah menyampaikan maklumat, data serta arahan tepat awal dan ia menerima respons positif daripada agensi berkaitan bencana negeri,” katanya ketika sesi Pertanyaan-Pertanyaan Menteri di persidangan Dewan Rakyat di sini hari ini.

Beliau menjawab soalan Wan Hassan Mohd Ramli (PAS-Dungun) yang meminta perdana menteri menyatakan langkah-langkah drastik yang diambil oleh kerajaan dalam menangani musibah banjir yang melanda negeri-negeri Pantai Timur pada waktu ini.

Sementara itu, Abd Latiff berkata operasi menyelamat mangsa banjir di tujuh daerah di Kelantan dan lapan daerah di Terengganu pada 26 Feb lepas hingga semalam dijalankan dalam suasana positif dan mendapat kerjasama baik daripada agensi berkaitan bencana negeri.

Katanya Perdana Menteri Datuk Seri Ismail Yaakob akan mengadakan lawatan ke Terengganu dan Kelantan esok bagi meninjau suasana banjir di negeri berkenaan selain mengumumkan bantuan kepada mangsa terlibat.

Mangsa banjir di Terengganu mencatat seramai 17,742 orang daripada 4,557 keluarga setakat 8 pagi ini dengan 141 pusat pemindahan sementara (PPS) dibuka manakala seramai 7,625 orang daripada 2,483 keluarga ditempatkan di 46 PPS di Kelantan.- BERNAMA


PM pantau agihan bayaran BKC Fasa 1

PUTRAJAYA 6 Sept – Perdana Menteri, Datuk Seri Ismail Sabri Yaakob meninjau sendiri secara dalam talian proses pembayaran Bantuan Khas COVID-19 (BKC) Fasa 1 yang dikreditkan kepada 10 juta penerima bermula hari ini.

Beliau meminta supaya Kementerian Kewangan memastikan kelancaran proses pengagihan BKC khususnya penerima yang berada di kawasan pedalaman, jauh daripada akses perbankan dan tidak memiliki akaun bank.

“Pada sesi itu, Perdana Menteri turut mengambil peluang berinteraksi dengan penerima BKC di beberapa cawangan Bank Simpanan Nasional (BSN) iaitu di Putrajaya, Sabah, Sarawak, Kelantan, Pahang, Perlis, dan Johor,” kata kenyataan itu, hari ini.

Dalam tinjauan itu, Ismail Sabri turut mendapatkan laporan secara langsung daripada Menteri Kewangan Senator Tengku Datuk Seri Utama Zafrul Tengku Aziz yang turun padang dan meninjau sendiri proses pembayaran di BSN Putrajaya.

Beliau juga menerima maklum balas proses pengagihan BKC daripada Timbalan Menteri Kewangan I, Mohd Shahar Abdullah yang meninjau proses pembayaran di BSN Triang, Bera, Pahang.


Zii Jia lebih tangkas berbanding Cheng Long- Chong Wei

KUALA LUMPUR 12 Julai – Pemain perseorangan nombor satu negara Lee Zii Jia, mempunyai kelebihan dari segi kekuatan dan ketangkasan sekiranya bertemu Chen Long, pada Sukan Olimpik Tokyo, bulan ini.

Legenda badminton negara Datuk Lee Chong Wei berpendapat, faktor umur Zii Jia, 23, yang jauh lebih muda membuatkan juara All England 2021 itu, memiliki kelebihan ke atas pemain China itu yang sudah menjangkau usia 32 tahun.

Zii Jia yang menghuni ranking kelapan dunia diramal berdepan Chen Long di pusingan kedua atau enam belas terbaik, sekiranya kedua-dua pemain berjaya melepasi peringkat kumpulan pada saingan di temasya sukan terbesar dunia itu.

Berbekalkan pengalaman dimiliki menentang Chen Long yang menewaskannya 18-21, 18-21, pada final Sukan Olimpik Rio 2016 di Brazil, Chong Wei yang juga Ketua Kontinjen (CDM) Malaysia ke Sukan Olimpik 2020, bersedia berkongsi strategi dan taktikal kepada Zii Jia, sekiranya bertemu Chen Long nanti.

Namun, Chong Wei mengakui prestasi semasa Chen Long yang merupakan pemain nombor enam dunia itu kekal ‘misteri’, selepas tidak beraksi lebih setahun pada mana-mana kejohanan antarabangsa susulan pandemik COVID-19.

“Chen Long ketika ini dibimbing bekas jurulatih saya Li Mao, dan apa yang pasti, beliau sudah semestinya sedang memantapkan kemahiran anak buahnya, menjelang aksi di Tokyo.

“Namun, saya difahamkan, Chen Long tidak bermain dengan baik pada kejohanan tempatan di China,” katanya pada sidang media dalam talian semalam.

Chong Wei sebelum itu menghadiri sesi perjumpaan secara maya bersama atlet Malaysia ke Sukan Olimpik Tokyo, bersama Menteri Belia dan Sukan Datuk Seri Reezal Merican Naina Merican.

Rekod pertemuan antara kedua-dua pemain seimbang, selepas terikat 2-2, namun Zii Jia dilihat mempunyai sedikit kelebihan apabila menewaskan Chen Long 21-12, 21-18 pada peringkat suku akhir kejohanan badminton All England 2020, yang merupakan pertembungan terakhir mereka.

Kejohanan di Birmingham itu juga adalah aksi terakhir Chen Long di peringkat antarabangsa, sebelum dijadual membuat kemunculan semula pada Olimpik Tokyo di Musashino Forest Sport Plaza.

Chong Wei yang memenangi pingat perak Olimpik sebanyak tiga kali itu juga, mengingatkan Zii Jia agar memberi tumpuan kepada persiapan dirinya, berbanding pemain lawan bagi menghadapi cabaran di Jepun nanti.

Zii Jia diundi dalam Kumpulan M bersama-sama dua pemain Eropah, Brice Leverdez dari Perancis dan Artem Pochtarov dari Ukraine, manakala Chen Long pula bakal berdepan cabaran pemain Sepanyol Pablo Abian dan Raul Mist dari Estonia, dalam Kumpulan N.


Kerajaan giat pastikan Malaysia kekal sebagai destinasi pelaburan menarik – PM

KUALA LUMPUR, 21 Dis – Kerajaan akan terus membangunkan ekosistem yang membolehkan perniagaan berkembang maju dan menjadikan Malaysia sebagai destinasi pelaburan menarik, kata Perdana Menteri, Tan Sri Muhyiddin Yassin.

Beliau berkata tanpa menjadikan pandemik COVID-19 sebagai alasan untuk dasar mementingkan dalaman dan berfikiran sempit, kerajaan sebaliknya akan terus mengamalkan dasar yang memastikan keadaan pasaran menggalakkan untuk eksport Malaysia.

“Benar, sebagai negara membangun yang mempunyai hubungan global yang kukuh, Malaysia amat yakin terhadap perdagangan dan pelaburan yang bebas, saksama dan terbuka.

“Sebagai perdana menteri, saya mahu memanfaatkan peluang ini untuk menawarkan jaminan sepenuh hati saya bahawa Malaysia telah, sedang dan akan sentiasa menjadi negara yang menyokong perniagaan, properdagangan dan propelaburan,” katanya semasa menyampaikan ucapan pembukaan Sidang Kemuncak Ekonomi Cina Dunia secara maya hari ini.

Beliau berkata berlandaskan kaedah dasar yang betul, langkah pencegahan disasarkan dan idea perkongsian awam-swasta baharu yang jarang berlaku, Malaysia boleh berjaya memerangi pandemik ini dan segera mengatasi kesan krisis ekonomi yang timbul.

“Oleh itu, kita perlu meneroka segala peluang dalam ruang ini, supaya dapat mengupayakan kita dengan pantas bagi menetapkan sistem yang membolehkan kita mencapai keseimbangan di antara keutamaan kesihatan dengan keperluan ekonomi,” katanya.

Muhyiddin berkata dalam usaha bersama ke arah keseimbangan yang sukar dicapai ini, amat penting untuk kerajaan di seluruh dunia terus kekal mendukung falsafah dan peraturan asas yang mentadbir urus perdagangan antarabangsa, seterusnya memberikan kepastian dan boleh jangka untuk perniagaan.

Beliau berkata ia kemudiannya menekankan bahawa dasar perlindungan dan unilateralisme mesti ditangani, membenarkan aliran barangan dan perkhidmatan rentas sempadan tanpa sekatan di samping memastikan gangguan terhadap rantaian bekalan serantau dan global adalah minimum.

Perdana menteri berkata menyedari China sebagai penyokong utama sistem perdagangan pelbagai hala, menjadi negara yang amat mempengaruhi negara-negara lain untuk bertindak rasional dan sederhana sepanjang krisis COVID-19, menggesa negara-negara lain untuk memastikan langkah kecemasan yang diperkenalkan bagi mengurangkan risiko berkaitan pandemik tidak menjejaskan aliran perdagangan dan pelaburan secara tidak seimbang.

“Sememangnya pandangan vokal China bahawa kita tidak seharusnya menjadikan COVID-19 sebagai alasan untuk dasar mementingkan dalaman dan berfikiran sempit adalah amat senada dengan Malaysia,” katanya.

Muhyiddin turut berkongsi usaha kerajaan menerusi beberapa langkah dan pakej rangsangan ekonomi untuk mengekalkan operasi perniagaan perusahaan kecil dan sederhana (PKS) serta mikro di Malaysia, selain demi kelangsungan usahawan baharu dalam merangka tindak balas terhadap krisis COVID-19.

Ia termasuk pakej tambahan bernilai RM10 bilion yang menekankan lagi tumpuan kerajaan dalam mengurangkan kesan COVID-19 ke atas PKS dan perusahaan mikro melalui pelbagai langkah khusus dan insentif meliputi program subsidi upah yang ditambah baik; bantuan kewangan melalui geran dan skim kredit mikro serta pengurangan cukai bersyarat, katanya.

Beliau berkata sebagai tambahan, Belanjawan 2021 yang baru saja diumumkan juga telah memperuntukkan tambahan pembiayaan kredit mikro sebanyak RM1.2 bilion, yang akan disediakan melalui beberapa institusi kewangan yang telah dikenal pasti.

Jumlah berkenaan merangkumi RM110 juta di bawah Kemudahan Perusahaan Mikro oleh Bank Negara Malaysia, yang bertujuan menggalakkan aktiviti keusahawanan dalam kalangan warga kerja gig dan mereka yang bekerja sendiri, katanya.

Mengenai trend aktiviti ekonomi baharu itu, perdana menteri berkata krisis COVID-19 yang tidak disangka-sangka itu telah menjadi pendorong bagi inovasi, digitalisasi dan penerimagunaan teknologi.

Muhyiddin berkata beliau juga menyedari permintaan dalam e-pasaran semakin meningkat serta aktiviti dalam sistem e-perbankan, e-dompet dan perkhidmatan logistik lengkap turut rancak.

“Model teras dan format tradisional mereka terus berkembang kukuh, dan kerajaan perlu bertindak balas terhadap perubahan ini dengan secukupnya, sewajarnya dan secara bijak,” katanya.- BERNAMA


DM Mart platform pacu pasaran produk PKS

BUKIT BERUANG 14 April – Kedai serbaneka DM Mart yang pertama ditubuhkan di bawah Yayasan Dunia Melayu Dunia Islam (DMDI) komited akan menjadi sebuah platform memacu pasaran produk Perusahaan Kecil Sederhana (PKS) sekali gus memperkasa pasaran bumiputera di beberapa negara terlibat.

Pengusaha DM Mart Bukit Beruang, Datin Seri Azreen Abu Noh berkata, usaha melebarkan lagi sayap dengan menambahkan beberapa cawangan di Melaka dan ibu negara sudah pasti mampu memperluaskan pasaran PKS dihasilkan negeri ini.

“Setakat ini di Melaka mempunyai tiga cawangan iaitu di Kota Cemerlang, Ayer Keroh; Jalan Hang Tuah dan di Bukit Beruang, selain akan menyasarkan lagi enam cawangan lain dengan tiga lagi di Melaka dan selebihnya di sekitar Kuala Lumpur.

“Kita membuka peluang kepada pengusaha perusahaan kecil di negeri ini yang ingin memperluaskan perniagaan mereka menerusi kami dan kami juga bersedia membantu membimbing mereka seperti pensijilan halal serta pelbagai lagi demi memperluaskan perniagaan.

“Peniaga yang terlibat juga mempunyai peluang untuk diperluaskan ke pasaran negara lain yang mempunyai jaringan kerjasama strategik menerusi DMDI seperti negara Kemboja, Singapura serta pelbagai lagi.

“Kedai serbaneka ini mempunyai konsepnya tersendiri kepada pelanggan di luar sana malah telah menunjukkan keuntungan positif sekali gus mensasarkan nilai jualan RM1 juta pada tahun ini,” katanya.

Beliau berkata demikian pada sidang media Program Sumbangan ‘Beg Terkejut’ Ramadan dan agihan bubur lambuk di Bukit Beruang di sini, hari ini.

Beliau berkata, sumbangan yang diberikan itu tidak memfokuskan kepada golongan sasar bagaimanapun ia diberi kepada komuniti setempat secara pandu lalu membabitkan bantuan kit makanan tanpa mengira agama, bangsa dan latar belakang.

Ujarnya, setiap cawangan mempunyai misi bantuan yang berbeza bagi membantu komuniti setempat yang kini berada dalam kehidupan pasca penularan pandemik COVID-19.

“Seperti di Bukit Beruang kita akan menambahkan lagi ‘Beg Terkejut’ ini dari semasa ke semasa kerana kawasan ini dihuni rata-rata pelajar, pekerja buruh dan penduduk setempat dan berpeluang menerima bungkusan ini secara pandu lalu.


Peniaga kedai runcit lega tiada lagi ‘rak berkunci’

BUKIT RAMBAI 8 Jun – Pengumuman Majlis Keselamatan Negara (MKN) yang membenarkan semua barangan selain makanan dan barangan keperluan asas boleh dijual di kedai runcit dan kedai serbaneka, nyata melegakan golongan peniaga.

Peniaga runcit di Bukit Rambai, Nor Zalifah Idris, 37, kebenaran itu disambut baik kerana sebelum ini ramai pelanggan yang mengeluh apabila tidak dapat membeli pelbagai barangan lain seperti alat tulis.

Jelasnya, rata-rata pelanggan menyifatkan alat tulis penting terutama sepanjang tempoh sekolah ditutup apabila murid dan pelajar sekali lagi bakal melalui Pengajaran dan Pembelajaran di Rumah (PdPR).

“Memang baguslah bila tiada sekatan sebab selain makanan dan barangan keperluan asas, ada juga benda-benda lain yang perlu digunakan untuk tujuan kecemasan.

“Jadi bila semua sudah boleh dijual ia bukan sahaja melegakan peniaga seperti kami, bahkan pelanggan juga akan gembira,” katanya kepada Melaka Hari Ini.

Sementara itu, bagi pengurus sebuah kedai serbaneka yang hanya mahu dikenali sebagai Liza, sebelum ini semua rak membabitkan barangan bukan perlu seperti alat tulis dan rak permainan kanak-kanak dikunci.

“Sebelum ini kita sebagai premis ‘franchise’ memang perlu mematuhi arahan yang ditetapkan kerana MKN sememangnya memantau rak jualan di setiap premis bagi memastikan semua mematuhi arahan.

“Jadi, apabila mendapat kebenaran semalam, kami sudah boleh buka rak seperti biasa dan ada pelanggan biasa juga gembira kerana sudah dapat membeli barangan seperti alat tulis bermula hari ini,” katanya.

Semalam, media melaporkan, Ketua Pengarah MKN Mohd Rabin Basir memberi ‘lampu hijau’ kepada peniaga kedai runcit dan kedai serbaneka menjual semua jenis barangan di kedai masing-masing dan tidak terhad kepada makanan dan keperluan asas sahaja seperti yang ditetapkan sebelum ini.


Petrol percuma bukan ‘gula-gula’ kepada rakyat

PAYA RUMPUT 22 Oktober – Ahli Dewan Undangan Negeri (Adun) Paya Rumput, Datuk Rais Yasin menafikan Program Pemberian Minyak Motosikal Percuma hari ini bukanlah ‘gula-gula’ kepada rakyat.

Jelas Rais, program yang dijalankan serentak di 28 Dewan Undangan Negeri (DUN) dalam Negeri itu adalah sebagai simbolik dan tanda terima kasih sekaligus dapat mringankan beban pelbagai golongan yang menunggang motosikal.

“Di DUN Paya Rumput, kita sasarkan kira-kira 2,000 penunggang motosikal yang akan hadir ke tiga stesen minyak dalam Dun Paya Rumput.

Beliau juga Exco Pendidikan, Teknologi dan Telekomunikasi Negeri berkata demikian pada sidang media selepas Program Isi Minyak Motosikal Percuma Dewan Undangan Negeri (DUN) Paya Rumput di Stesen Minyak Petronas Taman Rambai Utama, di sini hari ini.


Sembilan pelajar sekolah menengah didakwa cederakan rakan

Kesemua mereka berumur 16 tahun itu mengaku tidak bersalah atas pertuduhan mencederakan dengan menumbuk dan menyepak ketiga-tiga mangsa yang berusia 15 tahun di asrama sekolah tersebut pada 11.30 malam, 23 Ogos lepas.

Pertuduhan mengikut Seksyen 323 Kanun Keseksaan yang memperuntukkan hukuman penjara sehingga setahun atau dengan denda maksimum RM2,000 atau kedua-duanya, jika disabitkan kesalahan.

Majistret Tengku Eliana Tuan Kamaruzaman membenarkan kesemua tertuduh diikat jamin antara RM2,000 hingga RM5,500 setiap seorang dan menetapkan 12 Okt ini untuk sebutan semula kes. – BERNAMA


Edar kanabis lebih 700 gram, penghantar makanan dihukum gantung

JOHOR BAHRU 24 Nov – Seorang penghantar makanan dijatuhi hukuman gantung sampai mati oleh Mahkamah Tinggi di sini hari ini selepas didapati bersalah mengedar 764.90 gram dadah jenis kanabis, tiga tahun lepas.

Hakim Datuk Ahmad Kamal Md Shahid menjatuhkan hukuman itu ke atas Izad Shahizal Pungot, 41, selepas mendapati pihak pembelaan gagal menimbulkan keraguan munasabah di akhir kes pembelaan.

Dalam penghakimannya, Hakim Ahmad Kamal berkata pihak pembelaan gagal menyangkal anggapan di bawah Seksyen 37(da) Akta Dadah Berbahaya (ADB) 1952 terhadap pengedaran dadah, oleh itu mahkamah mendapati tertuduh bersalah bagi pertuduhan tersebut.

Izad Shahizal didakwa mengedar dadah itu di sebuah rumah di Pangsapuri Desa Dato’ Hajah Hasnah, di sini kira-kira 9.30 malam, 16 Jan 2018.

Pertuduhan mengikut Seksyen 39B (1)(a) ADB 1952 yang boleh dihukum mengikut Seksyen 39B (2) akta sama, yang memperuntukkan hukuman gantung sampai mati.


PDRM nafi Ayob Khan miliki akaun TikTok

KUALA LUMPUR, 30 Mac – Polis Diraja Malaysia (PDRM) menafikan sebuah akaun dalam aplikasi TikTok dengan nama @datukayub8 merupakan milik Pengarah Jabatan Siasatan Jenayah Narkotik Bukit Aman Datuk Seri Ayob Khan Mydin Pitchay.

PDRM dalam kenyataan malam ini memaklumkan akaun berkenaan adalah palsu dengan menggunakan nama dan gambar Ayob Khan untuk menarik pengikut di aplikasi tersebut.

“Orang ramai dinasihatkan agar tidak terpedaya dengan akaun itu dan sentiasa merujuk sumber yang sah bagi mendapatkan informasi yang tepat dan sahih,” menurut kenyataan itu.


Kerana pelaburan tidak wujud, kerani rugi lebih RM100,000

KUANTAN, 24 Jun – Gara-gara mahu mendapat keuntungan segera, seorang kerani mengalami kerugian lebih RM100,000 akibat diperdaya pelaburan mata wang asing palsu melalui aplikasi Instagram.

Ketua Polis Pahang Datuk Yahaya Othman berkata wanita berusia 37 tahun itu bukan hanya mengeluarkan semua simpanannya malah turut membuat pinjaman peribadi bagi tujuan pelaburan tersebut.

“Mangsa mendakwa mengetahui mengenai pelaburan itu daripada seorang lelaki warga asing yang dikenalinya menerusi media sosial itu pada 4 Mei lepas.

“Suspek dikatakan mengajak mangsa menyertai pelaburan yang kononnya menggunakan mata wang dolar Amerika Syarikat (USD) dengan jaminan keuntungan sebanyak 10 peratus dalam tempoh 120 saat,” katanya menerusi kenyataan di sini hari ini.

Beliau berkata mangsa telah membuat 11 transaksi pindahan wang secara dalam talian sebanyak RM113,875 ke enam akaun bank berbeza yang diberikan suspek dalam tempoh dua minggu bermula 2 Jun lepas.

Mangsa yang menyedari telah ditipu selepas gagal menghubungi suspek yang telah berjanji akan ke Malaysia untuk berjumpa dengannya, telah membuat laporan polis di Ibu Pejabat Polis Daerah (IPD) Jerantut semalam.

Justeru, Yahaya menasihatkan orang ramai untuk tidak mudah terpedaya dengan pelaburan yang menjanjikan pulangan lumayan dalam masa singkat dan membuat semakan dengan polis atau Bank Negara Malaysia (BNM) supaya tidak menjadi mangsa penipuan.


Pesta konvokesyen UTeM tampil konsep baharu TUAH VCF’21

Universiti Teknikal Malaysia Melaka (UTeM) menampilkan kelainan pada pesta konvokesyen kali ini dengan membawa konsep TUAH Virtual Convo Fest 2012 (TUAH VCF’21) yang menyaksikan seramai 2,979 graduan diraikan.

Timbalan Naib Canselor (Penyelidikan & Inovasi) yang menjalankan fungsi Naib Canselor Prof Dr Ghazali Omar berkata, pesta itu dijenamakan semula yang mana kesemua program semasa konvokesyen dibuat secara dalam talian melalui FB Live MyHEP UTeM.

“Majlis konvokesyen ke-16 ini tetap diadakan secara fizikal selama empat hari bermula 9 hingga 12 Disember 2021 (Khamis hingga Ahad) dengan prosedur operasi standard (SOP) ditetapkan, hanya ibu bapa dibenarkan masuk ke dewan.

“Ada lapan sesi diadakan bagi empat hari tersebut mengikut norma baharu dan prosedur operasi standard (SOP) ditetapkan, kira-kira 1,700 jemputan,” katanya.

Hadir sama Timbalan Naib Canselor (Akademik & Antarabangsa), Prof Dr Zulkifilie Ibrahim dan Timbalan Naib Canselor (Hal Ehwal Pelajar), Datuk Dr Sabri Mohamad Sharif.

Dr Ghazali berkata, mengikut pecahan seramai 21 graduan bakal memegang pangkat PhD, dua graduan pangkat Ijazah Doktor Kejuruteraan, Ijazah Sarjana (190), Ijazah Sarjana Muda (2,254) dan Diploma (512).

“Jumlah ini sekali gus menjadikan sebanyak 55.3 peratus graduan pada tahun ini adalah merupakan graduan Program Pendidikan Teknikal dan Latihan Vokasional (TVET).

“Bagi Anugerah Pelajaran Diraja akan diberikan kepada dua graduan daripada Fakulti Pengurusan Teknologi dan Teknousahawan (FPTT) dan Fakulti Teknologi Maklumat dan Komunikasi (FTMK).


Tak tahan bunyi bising, anak mengamuk tikam bapa

BACHOK, 24 Ogos – Seorang warga emas mengalami kecederaan di beberapa bahagian badan akibat ditikam anaknya yang mempunyai masalah mental dalam satu kejadian amuk di sebuah rumah berhampiran Pasar Bachok, di sini pagi tadi.

Beliau berkata berdasarkan laporan awal, mangsa seorang pesara kerajaan berusia 66 tahun telah dimarahi dan dipukul menggunakan tangan oleh suspek kerana membiarkan seorang cucunya yang berusia empat tahun menangis.

“Seorang lagi cucu mangsa berusia 16 tahun cuba menghalang tindakan suspek itu namun tidak berjaya. Suspek yang berusia 28 tahun kemudian pergi ke dapur mengambil sebilah pisau dan menikam bapanya beberapa kali pada bahagian kepala.

“Akibat kejadian itu, mangsa mengalami luka di bahagian leher kanan, bahagian atas kepala, telinga sebelah kiri, tapak tangan kiri dan calar pada lengan sebelah kiri,” katanya dalam satu kenyataan, hari ini.

Mohamad Ismail berkata susulan kejadian itu, seorang lagi anak lelaki mangsa kemudian telah membawa bapanya itu untuk rawatan di Klinik Kesihatan Bachok dan mangsa dilaporkan stabil.

Beliau berkata siasatan awal mendapati suspek merupakan seorang pesakit mental yang menerima rawatan di Hospital Universiti Sains Malaysia (HUSM), Kubang Kerian sejak lima tahun lepas dan akan mengambil ubat setiap enam bulan.

“Sebilah pisau ukuran lebih kurang 20 cm yang dipercayai digunakan suspek dalam kejadian itu telah dirampas. Saringan air kencing suspek juga didapati negatif sebarang dadah.


PM Anwar umum dua TPM dalam Kabinet Kerajaan Perpaduan

KUALA LUMPUR, 2 Disember – Perdana Menteri Datuk Seri Anwar Ibrahim hari ini mengumumkan pelantikan dua timbalan perdana menteri serta 28 Jemaah Menteri yang menganggotai Kabinet kerajaan perpaduan.

Pengerusi Barisan Nasional (BN) Datuk Seri Dr Ahmad Zahid Hamidi dan Naib Presiden Kanan Parti Pesaka Bumiputera Bersatu (PBB) Datuk Seri Fadillah Yusof yang mewakili Gabungan Parti Sarawak (GPS) masing-masing dilantik sebagai timbalan perdana menteri.

Pengumuman barisan Kabinet di Putrajaya pada kira-kira 8.20 malam itu disiarkan secara langsung menerusi stesen televisyen serta platform media sosial dan turut dihadiri Ketua Setiausaha Negara Tan Sri Mohd Zuki Ali.

Anwar mengangkat sumpah sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 24 Nov lepas.


TNB salur hampir RM7.5 juta bantu B40 miliki, baiki rumah

Program tanggungjawab sosial yang menyasarkan golongan B40 bukan beragama Islam itu bertujuan meningkatkan kualiti dan kesejahteraan hidup rakyat dengan membaiki, membeli atau membina rumah membabitkan nilai bantuan hingga RM50,000.

Setakat tahun lepas, program itu antara lain telah menyalurkan sejumlah RM1.56 juta kepada penerima di Kuala Lumpur, RM660,000 di Johor, Selangor (RM580,000), Perak (RM530,000) dan Melaka (RM570,000).

Seorang penerima dari Perak yang hanya dikenali sebagai Kanga, 43, berkata dia bertuah kerana hasratnya untuk membaiki rumah yang didiami sejak 30 tahun lepas di Bidor direalisasikan oleh TNB.

“Sebelum ini rumah memang ada kerosakan, tandas tidak berfungsi dengan baik dan bumbung juga bocor. Keadaan rumah kami kini bertambah baik sejak kerja-kerja baik pulih dilakukan pada Ogos lepas,” katanya yang dihubungi Bernama baru-baru ini.

Wanita yang bekerja sebagai operator di sebuah kilang itu berharap inisiatif TNB tersebut dapat diteruskan dan diperluas pada masa hadapan bagi membantu lebih ramai individu dalam memenuhi hasrat mereka untuk menikmati kehidupan lebih selesa.

T. Kalithasan, 48, yang merupakan seorang pemandu bas turut berkongsi kelegaan apabila terdapat pihak seperti TNB yang prihatin terhadap kesejahteraan beliau sekeluarga.

Menurut Kalithasan, bumbung rumahnya yang mengalami kerosakan menyebabkan air memasuki rumah setiap kali hujan dan kerosakan itu sedang dibaik pulih oleh pihak kontraktor.

“Kami ada terima bantuan sejumlah RM5,000 untuk baik pulih rumah pada November lepas. Setakat ini, sudah ada kerja-kerja pembaikan kerosakan pada bumbung dan kami lega memandangkan keadaan rumah kini bertambah selesa,” katanya.

Seorang wanita yang hanya dikenali sebagai Vijaya, 44, pula berkata sumbangan daripada TNB yang diterima pada 2020 berbentuk baik pulih rumah sedikit sebanyak menggembirakan beliau dan anaknya.

Vijaya yang sudah 20 tahun tinggal di Kampung Banir, Perak berkongsi cerita sebelum ini rumahnya mengalami pelbagai kerosakan antaranya struktur kayu rumah dan tandas yang menjejaskan keselesaan mereka sekeluarga.

Sementara itu, seorang penternak dan petani di Tumpat, Kelantan, Poo Ang, 66, berkata sumbangan TNB itu memberi 1,001 makna kepada beliau sekeluarga yang sedang menanti pembinaan kediaman baharu lebih selesa.

Menurutnya sebelum ini mereka sekeluarga terpaksa menadah air hujan menggunakan baldi akibat kerosakan pada bumbung rumah yang dibina oleh bapa Poo Ang kira-kira 50 tahun lepas itu selain mengalami pelbagai kerosakan lain.

“Saya pernah ada impian untuk membina rumah baharu, ini memang hajat lama terutama apabila rumah sentiasa rosak dan perlu dibaiki. Jadi, bila ada rumah baharu, mestilah kehidupan akan selesa sedikit. Saya juga harap anak-anak boleh belajar dengan selesa,” katanya.

Menurut Poo Ang, pembinaan rumahnya kini memasuki fasa akhir dan dijangka siap dalam tempoh tiga hingga empat bulan ini untuk melengkapkan kerja-kerja pembinaan bumbung, pendawaian serta pengecatan.

Bagi menjayakan PMR, TNB turut mendapat kerjasama daripada pelbagai pihak termasuk Dewan Bandaraya Kuala Lumpur (DBKL) dan Perbadanan Kemajuan Negeri Selangor (PKNS).

Syarikat utiliti itu turut melaksanakan bantuan serupa yang dinamakan Program Baiti Jannati, yang menyasarkan golongan kurang berkemampuan beragama Islam dengan kerjasama DBKL, PKNS, Majlis Agama Islam Wilayah Persekutuan (MAIWP), Lembaga Perumahan Hartanah Selangor (LPHS) dan Yayasan DiRaja Sultan Mizan (YDSM). – BERNAMA


Bekalan telur ayam di Pantai Timur mencukupi menjelang Aidilfitri esok – Salahuddin

PUTRAJAYA, 21 April – Kebanyakan pasar raya di Pantai Timur masih mempunyai bekalan telur ayam pelbagai gred yang mencukupi menjelang sambutan perayaan Aidilfitri esok, kata Menteri Perdagangan Dalam Negeri dan Kos Sara Hidup Datuk Seri Salahuddin Ayub.

Beliau berkata Kementerian Perdagangan Dalam Negeri dan Kos Sara Hidup (KPDN) telah mengambil tindakan segera dengan melakukan pemeriksaan di beberapa pasar raya dan pasar raya besar terpilih di Kelantan serta Terengganu susulan laporan media berhubung isu gangguan bekalan produk itu di Pantai Timur menjelang Aidilfitri.

“KPDN juga sentiasa melakukan pemantauan berkala berhubung keberadaan bekalan telur ayam ke atas 225 premis pengedar peruncit terpilih di seluruh Kelantan.

“Berdasarkan statistik bekalan telur ayam di premis tersebut sehingga 20 April 2023, sebanyak 220,140 biji stok telur ayam pelbagai gred masih ada di pasaran,” menurutnya dalam kenyataan hari ini.

Salahuddin berkata secara keseluruhan, pihaknya mendapati bekalan telur ayam di Kelantan tidak mengalami masalah dan masih mencukupi untuk kegunaan isi rumah sempena musim perayaan ini.

Di Terengganu pula, bekalan telur ayam masih boleh diperoleh di pasar raya utama serta kedai runcit di pekan kecil dan hasil pemantauan menunjukkan permintaan terhadap produk itu semakin menurun kerana bazar Ramadan sudah berakhir selain tiada lagi permintaan yang tinggi daripada industri pembuatan kuih, kek dan biskut raya.

Salahuddin berkata orang ramai khususnya pengguna di Pantai Timur dinasihat agar tidak panik dan berhemah apabila membeli telur ayam untuk kegunaan pada musim perayaan bagi mengelakkan gangguan ke atas bekalan produk itu di pasaran.

Katanya KPDN akan mempergiat pemeriksaan dan pemantauan di seluruh negara termasuk pada musim perayaan ini bagi memastikan pengguna dapat menyambut Aidilfitri dengan selesa.


Khairy tarik balik rayuan saman fitnah Anwar

PUTRAJAYA, 21 Jun – Khairy Jamaluddin menarik balik rayuannya terhadap keputusan mahkamah bahawa beliau bertanggungjawab memfitnah Datuk Seri Anwar Ibrahim berhubung kenyataan beliau mengenai perlakuan tidak bermoral yang dibuat 14 tahun lepas.

Panel tiga hakim Mahkamah Persekutuan diketuai Datuk Nallini Pathmanathan, kemudian membatalkan dua permohonan kebenaran rayuan yang difailkan Khairy dengan kos RM5,000 bagi setiap rayuan.

Keputusan itu dibuat selepas peguam Sarah Abishegam yang mewakili Khairy memberitahu mahkamah bahawa mereka telah menulis surat kepada pihak lawan untuk menarik balik permohonan kebenaran merayu pada April lepas.

Khairy memohon kebenaran untuk merayu terhadap keputusan Mahkamah Rayuan bahawa beliau bertanggungjawab memfitnah Anwar dan keputusan mahkamah yang sama yang menolak rayuannya untuk meminda pernyataan pembelaan berhubung saman fitnah oleh ketua pembangkang itu.

“Tarikh perbicaraan ditetapkan pada 11 Ogos untuk perkara ini. Kami sebenarnya menulis surat kepada pihak lawan untuk menarik balik rayuan pada April,” katanya kepada panel hakim itu yang termasuk Datuk Zabariah Mohd Yusof dan Datuk Rhodzariah Bujang.

“Usul (permohonan kebenaran merayu) yang disampaikan kepada kami mengandungi 10 jilid. Kami terpaksa menjawab perkara yang dibangkitkan dan rakan saya yang hadir bersama saya, Cik Leela juga menyediakan draf penghujahan,” tambahnya.

Pada 7 Feb tahun ini, Mahkamah Rayuan menolak rayuan Khairy untuk mencabar saman fitnah Anwar selepas memutuskan bahawa tiada kesilapan boleh dirayu yang memerlukan campur tangan rayuan.

Mahkamah Rayuan memutuskan kenyataan yang dipertikaikan oleh Khairy, dalam pilihan analogi dan kiasan dalam makna sejadi dan biasa, mampu memfitnah Anwar.

Selain itu, Mahkamah Rayuan juga mengesahkan keputusan Mahkamah Tinggi dan memutuskan kuantum ganti rugi RM150,000 yang diberikan kepada Anwar, tidak berlebihan.

Pada 7 Mac 2008, Anwar, yang merupakan presiden PKR, menyaman Khairy, yang ketika itu Menteri Belia dan Sukan serta Naib Ketua Pemuda UMNO, kerana didakwa mengeluarkan kata-kata fitnah mengenainya semasa ceramah di Lembah Pantai pada 20 Feb tahun yang sama yang membawa kepada penyiaran klip video di portal berita.

Pada September 2017, Hakim Mahkamah Tinggi Azizul Azmi Adnan membenarkan saman Anwar terhadap Khairy dan mendapati Khairy bertanggungjawab atas fitnah dan oleh itu memerintahkan Khairy membayar RM150,000 sebagai ganti rugi am kepada Anwar.


Terima kasih doktor, kalian hero keluarga Malaysia – Ismail Sabri

KUALA LUMPUR, 30 Mac – Perdana Menteri Datuk Seri Ismail Sabri Yaakob hari ini menzahirkan penghargaan terhadap sumbangan dan pengorbanan diberikan doktor termasuk ketika negara berhadapan dengan pandemik COVID-19.

Bersempena Hari Doktor Sedunia yang disambut hari ini, beliau berkata jasa dan pengorbanan diberikan golongan itu cukup besar bukan sahaja dalam soal merawat bahkan meliputi soal menyelamatkan nyawa.

“Apatah lagi sumbangan mereka yang cukup berharga ketika dunia dilanda COVID-19, para doktor menjadi barisan hadapan yang setia mengorbankan masa dan tenaga demi kesihatan rakyat Malaysia.

“Terima kasih saya ucapkan kepada para doktor di seluruh Malaysia dan di mana juga anda berada. Kalian adalah hero Keluarga Malaysia yang sentiasa tersemat di hati dan jiwa kami semua,” kata beliau dalam Facebooknya hari ini.


95 peratus anggota, pegawai PDRM sedia terima vaksin

IPOH 12 Mac. – Kira-kira 95 peratus anggota dan pegawai Polis Diraja Malaysia (PDRM) di seluruh negara bersedia menerima suntikan vaksin COVID-19, kata Ketua Polis Negara Tan Sri Abdul Hamid Bador.

“Yang tidak mahu mengambil vaksin (kerana kesihatan) ini ada di beberapa negeri antaranya Kelantan, Kedah dan Perak. Saya juga akan berusaha menerangkan (kepada baki dua peratus lagi) tentang kebaikan kerana kita ambil pandangan daripada Kementerian Kesihatan.

“Itulah tempat rujukan. Bukan bomoh, pendeta, guru ajaran sesat. Kalau saya tahu mereka ikut ajaran sesat, saya suruh mereka keluar daripada PDRM,” katanya yang ditemui pemberita selepas majlis pemakaian sayap juruterbang dan penutupan kursus lesen juruterbang peribadi di Pangkalan Latihan Pasukan Gerakan Udara, di sini, hari ini.

Abdul Hamid berkata demikian ketika ditanya mengenai segelintir pegawai dan anggota PDRM di Kelantan yang dilaporkan enggan menerima suntikan vaksin COVID-19.

Mengulas isu kompaun RM10,000 terhadap individu yang melanggar prosedur operasi standard COVID-19, Abdul Hamid menjelaskan tindakan itu diambil demi keselamatan orang ramai.

“Semalam viral satu notis kompaun ditulis RM10,000. Kesalahan individu itu ialah gagal mendaftar MySejahtera. Peraturan itu dibuat dan dilaksanakan demi keselamatan orang yang berkunjung ke tempat itu. Jika mana-mana individu tidak mengikut peraturan, ia membawa risiko yang besar kepada lain-lain pengunjung di premis tersebut.

“Saya sudah jelaskan, mana-mana tindakan ialah atas budi bicara pegawai yang diberi kuasa untuk kompaun RM10,000, RM1,000, RM50 atau dimaafkan. Begitu juga saman trafik. Kita ada ruang untuk penjelasan dan justifikasi. Boleh merayu.

“Jangan khuatir mengenai RM10,000 ini, tetapi khuatirlah jika dijangkiti COVID-19. Kompaun RM10,000 itu juga untuk pencegahan. Balik-balik muka yang sama atau premis yang sama buat kesilapan,” katanya.

Semalam tular menerusi media sosial mengenai seorang lelaki dikompaun RM10,000 kerana gagal mengimbas kod MySejahtera mahupun mendaftar secara manual di sebuah restoran di Bukit Jalil, Kuala Lumpur.

Dalam perkembangan lain, Abdul Hamid berkata, pewartaan Ordinan Darurat (Kuasa-kuasa Perlu) (No 2) 2021 yang berkuat kuasa hari ini akan memudahkan polis bertindak terhadap penyebar berita palsu berkaitan COVID-19 dan Proklamasi Darurat.

Jelasnya sebelum ini polis perlu mendapatkan perintah untuk siasat (OTI) daripada pejabat pendakwa raya yang kadangkala memakan masa selama seminggu sehingga menyukarkan penguatkuasaan dan tindakan segera dilakukan.

“Untuk mendapatkan OTI bukan lima minit, tetapi makan masa seminggu. Kini kita boleh ambil tindakan terus kepada pesalah, sekali gus menyekat penyebaran berita palsu yang boleh mencetuskan ketidaksenangan hati, kegusaran dan kegemparan umum,” katanya.

Berdasarkan e-Federal Gazette yang dikeluarkan semalam, mana-mana individu yang menyebarkan berita tidak benar mengenai COVID-19 dan Proklamasi Darurat akan dikenakan denda hingga RM100,000 atau dipenjarakan.


DUN Pengkalan Batu : Pemandu teksi patriotik

PENGKALAN BATU 10 Ogos – Seramai 40 pemandu teksi di Melaka Sentral, di sini, dipilih sebagai ‘duta’ kibarkan Jalur Gemilang sempena Program Merdeka @ Komuniti bersempena sambutan Bulan Kebangsaan.

Ahli Dewan Undangan Negeri (Adun) Pengkalan Batu Datuk Kalsom Noordin berkata, inisiatif yang dilaksanakan bersama Jabatan Penerangan (Japen) negeri Melaka dan Japerun Pengkalan Batu bertujuan menyemarakkan lagi semangat mengibarkan Jalur Gemilang.

“Pemandu teksi ini orang yang paling dekat dengan masyarakat jadi apabila mereka mula kibarkan Jalur Gemilang, secara tidak langsung akan menarik perhatian orang ramai.

“Jadi secara tidak langsung memberi semangat kepada orang ramai untuk turut sama mengibarkan Jalur Gemilang, tidak kira dipasang pada kenderaan, kediaman atau premis perniagaan.

“Kita bersama-sama dengan Japen mengagihkan Jalur Gemilang kepada pemandu teksi, Melaka Sentral Sdn Bhd (MSSB) juga akan agihkan selain dipasang pada bas bagi menyuntik lagi semangat patriotisme,” katanya.

Beliau berkata demikian ketika ditemui selepas Majlis Pra Pelancaran Jalur Gemilang yang turut disertai Pengerusi Lembaga Pengarah MSSB Datuk Wira Hasnoor Sidang Husin di Terminal Teksi Melaka Sentral, semalam.

Sementara itu, Kalsom yang juga Exco Hal Ehwal Wanita, Pembangunan Keluarga dan Kebajikan negeri berkata, sempena Bulan Kebangsaan ini Japerun Pengkalan Batu mengagihkan kira-kira 2,000 Jalur Jemilang sekitar Dewan Undangan Negeri (DUN) itu untuk dikibarkan.

“Malah kami Japerun Pengkalan Batu juga akan melakukan rondaan bagi memastikan tiada Jalur Gemilang yang lusuh atau koyak terus dikibarkan. Sekiranya ada kami akan gantikan dengan Jalur Gemilang baharu,” katanya.


Mohd Ridhwan angkat sumpah Ahli Dewan Negara

KUALA LUMPUR, 21 Mac – Dua Ahli Dewan Negara hari ini mengangkat sumpah jawatan di hadapan Yang Dipertua Dewan Negara Tan Sri Dr Rais Yatim.

Mereka ialah Ahli Lembaga Pengarah Pharmaniaga Berhad Datuk Dr Azhar Ahmad dan Ketua Pegawai Eksekutif Perbadanan Kemajuan Tanah Adat Melaka Datuk Mohd Ridhwan Mohd Ali.

Rais ketika berucap mengalu-alukan pelantikan dua Ahli Dewan Negara itu mengingatkan mereka supaya menggalas tanggungjawab sebaik mungkin dan menunaikan segala sumpah yang dilafazkan dengan penuh amanah kerana Dewan Negara ketika ini sedang melalui fasa transformasi.

Menurutnya setiap Ahli Dewan Negara perlu mematuhi serta melunaskan tanggungjawab sebagai Senator sebaiknya kerana hasil kerja setiap daripada mereka akan dinilai dan diukur oleh rakyat.

“Zaman Ahli Dewan Negara seperti dahulu harus dikikis dan Ahli Dewan Negara yang baharu perlu jadikan sebagai realiti dan senarai tugas telah diberikan dan diharapkan Ahli Yang Berhormat menggunakan kepakaran masing-masing untuk menjuarai apa-apa juga bidang yang terpalit dengan tugasan tersebut.

“Tugas dan khidmat kita tidak berakhir pada bunyi loceng Parlimen sebaliknya khidmat kita lantas terus di lapangan rakyat sama ada di kampung dan pekan, di bandar dan luar bandar,” katanya.

Rais turut menekankan supaya Ahli Dewan Negara tidak membaca teks perbahasan secara keseluruhannya sebaliknya berbahas mengikut lunas di Parlimen mengikut Peraturan Mesyuarat 36.

Dalam pada itu, Rais turut memaklumkan Senator Datuk Iskandar Dzulkarnain Abdul Khalid dan Senator Datuk Shamsuddin Abdul Ghaffar telah mengangkat sumpah sebagai Ahli Dewan Negara di luar dewan pada 20 Jan 2022.


Operator berminat dipelawa bangunkan semula Taman Ekstrem Chin Chin – MPJ

JASIN 6 Mei – Majlis Perbandaran Jasin (MPJ) akan mengadakan perbincangan dalaman bersama agensi terlibat bagi membangunkan kembali Taman Ekstrem Tasik Chin Chin.

Katanya sebagai Pihak Berkuasa Tempatan (PBT) bertanggungjawab MPJ juga akan melihat aspek perundangan dan jika ada operator yang berminat untuk memajukan semula taman berkenaan.

“Tasik ini terbiar selepas ditinggalkan operator lama. Ramai operator yang ingin teruskan taman ini namun mereka mahukan kemudahan serba lengkap tanpa mengeluarkan sedikit kos membaik pulih.

“Kemudahan seperti ‘wall climbing’, ‘flying fox’ dan banyak lagi terbiar kerana tiada operator yang berminat untuk menguruskan,” katanya kepada Melaka Hari Ini (MHI).

Jelasnya taman ekstrem berkenaan dikendalikan Perbadanan Ketua Menteri Melaka (CMI) dan Timbalan Exco Pelaburan, Perindustrian dan Pembangunan TVET, Datuk Khaidhirah Abu Zahar.

“Untuk tentukan hala tuju seterusnya terpulang kepada CMI dan Datuk Khaidhirah. Hasrat kita adalah untuk membangunkan kembali tasik Chin Chin ini sebagai destinasi agro pelancongan di kawasan Jasin,” katanya.


Dari Pirate Park ke Taman Sigua

BANDARAYA MELAKA 26 April- Selepas sekian lama tergendala, Pirate Park yang terletak di tengah-tengah Bandaraya Melaka akan bertukar wajah ke Taman Mini Sigua membabitkan kos naik taraf RM8 juta.

Ketua Pegawai Eksekutiff Perbadanan Pembangunan Sungai dan Pantai Melaka (PPSPM), Datuk Murad Husin berkata sebelum ini taman tema berkenaan ditutup berikutan terdapat beberapa masalah termasuk kerosakan peralatan.

“Sigua atau biawak adalan sinonim bagi Sungai Melaka dan merupakan maskot PPSPM, Pirate Park yang tergendala itu sering menjadi lokasi biawak berkumpul.

“Imej Pirate Park yang adalah taman tema, Taman Mini Sigua ini juga akan menjadi taman tema di mana pengunjung yang menaiki Bot River Cruise berpeluang ke sini menerusi pakej-pakej yang akan disedikan,” katanya.

Beliau berkata demikian dalam sidang media sempena Majlis Berbuka Puasa dan Anugerah Pekerja Cemerlang PPSPM di Hotel La Crista, malam tadi.

Hadir sama, Timbalan Pengerusi PPSPM, Datuk Seri Ab Rauf Yusoh dan Setiausaha Kerajaan Negeri (SUK) Datuk Zaidi Johari serta kenamaan lain.

“Pasar terapung di Sungai Melaka Fasa 2 merupakan perancangan baharu untuk menampakkan imej baharu dan tarikan di sini (Sungai Melaka Fasa 2) lebih kepada lokasi untuk rekreasi dan riadah,” katanya.


Doktor antara enam ditahan edar dadah

KUALA LUMPUR 30 April. – Polis menahan enam lelaki termasuk seorang doktor hospital kerajaan di Selangor yang disyaki terlibat dalam sindiket pengedaran dadah, selepas menyerbu sebuah rumah di Taman Sri Manja, Petaling Jaya, di sini, kelmarin.

Ketua Polis Daerah Petaling Jaya Asisten Komisioner Mohamad Fakhrudin Abdul Hamid berkata, pihaknya turut menemukan 11 paket plastik lutsinar berisi ketulan mampat daun kering disyaki ganja seberat 1,913 gram dianggarkan bernilai RM4,900, di samping wang tunai RM1,450 dalam serbuan itu.

Beliau berkata kesemua mereka yang berumur antara 26 dan 30 tahun itu ditahan reman selama tujuh hari dan kes disiasat di bawah Seksyen 39B Akta Dadah Berbahaya 1952.

“Dalam serbuan itu juga polis merampas empat kereta terdiri daripada Honda City, Perodua Viva, Perodua Myvi, Mitsubishi Triton dan sebuah motosikal jenis Yamaha Nouvo LC, semuanya dianggar bernilai RM139,500,” katanya dalam kenyataan malam tadi.


Orang awam selamatkan 32 anak penyu karah sesat di pantai PD

SEREMBAN 11 Sept – Sebanyak 32 anak penyu karah yang baru menetas ditemukan berkeliaran di laluan pejalan kaki di pantai Batu 4, Port Dickson, dekat sini sebelum diselamatkan orang awam semalam, kata Pengarah Jabatan Perikanan Negeri Sembilan (JPNS), Halimi Abu Hanip.

Beliau berkata anak penyu yang sedang mencari arah ke laut itu ditemukan sesat di laluan berkenaan sebelum diselamatkan oleh individu bernama Jezzrel Pereira dan rakannya yang berada lokasi berkenaan pada pukul 2 pagi.

“Bimbang akan keselamatan anak-anak penyu itu, mereka segera bertindak menyelamatkan anak penyu berkenaan dan melepaskannya ke laut. Kejadian itu turut dilaporkan kepada Angkatan Pertahanan Awam dan JPNS.

“Susulan itu, pasukan dari Pusat Ikan Hiasan Port Dickson dan anggota APM bergegas ke tempat kejadian untuk mencari baki anak penyu yang ada dan berjaya menemukan seekor lagi anak penyu yang masih hidup untuk diselamatkan,” katanya kepada Bernama di sini, hari ini.

Halimi yang turut berterima kasih kepada Jezzrel dan rakan-rakannya itu berkata ia merupakan insiden kedua anak penyu yang baharu menetas ditemukan orang awam pada tahun ini, dengan kejadian pertama di pantai Bagan Pinang bulan lepas.

Jelasnya ancaman lebih besar berlaku terhadap anak-anak penyu itu terutama di pantai peranginan Port Dickson memandangkan kawasan itu menjadi tumpuan pelancong dan ia dikhuatiri boleh mati dilanggar kenderaan atau dipijak.

“Jika penyu ini masih gagal sampai ke gigi pantai, ia turut berdepan dengan ancaman dimakan anjing dan burung atau diambil oleh orang awam yang tidak bertanggungjawab,” katanya.

Halimi seterusnya menzahirkan penghargaan kepada orang awam yang turut sama menjaga dan memulihara spesies terancam yang amat dilindungi ini di bawah Kaedah-Kaedah Perikanan (Penyu dan Telur Penyu) 1976 Negeri Sembilan dan Akta Perikanan 1985.

Sementara itu, Ketua Pusat Ikan Hiasan Port Dickson Doreen Wee Siew Leen berkata 540 ekor anak penyu jenis agar dan karah dilepaskan di beberapa pantai di sekitar Port Dickson sejak awal tahun ini sehingga Julai lepas.

“Kami berharap aktiviti pelepasan anak penyu di pantai Port Dickson dapat menambahkan jumlah pendaratan penyu agar dan karah suatu hari nanti,” katanya.


Strategi lawan COVID-19 diperhebat

KUALA LUMPUR 31 Julai – Mulai esok, kerajaan akan memperhebatkan lagi strategi dalam usaha memerangi penularan COVID-19 di negara ini, lapor Berita Harian hari ini.

Antaranya adalah dengan mempercepatkan pemberian vaksinasi menerusi Operasi Lonjakan Kapasiti secara terus atau ‘walk in’ di Lembah Klang bermula 2 Ogos bagi mereka yang belum memperoleh janji temu.

Memetik laporan itu, bermula Isnin ini golongan berumur 40 tahun ke atas dan mempunyai komorbid boleh mendapatkan suntikan vaksinasi secara ‘walk in’, disusuli pada 5 Ogos untuk individu berumur 18 tahun ke atas.

Pendekatan secara ‘walk in’ bagaimanapun hanya di Pusat Pemberian Vaksin (PPV) tertentu di Lembah Klang manakala di Pulau Pinang, warga emas boleh menerima vaksin COVID-19 secara ‘walk in’ di empat PPV yang dikenal pasti mulai 2 Ogos.

Selain strategi vaksinasi, kerajaan melalui Kementerian Kesihatan (KKM) akan memulakan penjujukan genom bagi varian COVID-19 secara konsortium dengan kerjasama Kementerian Sains, Teknologi dan Inovasi (MOSTI) serta Kementerian Pengajian Tinggi (KPT) mulai Ogos.

Menteri Kesihatan, Datuk Seri Dr Adham Baba, yang mengumumkan perkara itu berkata, ia tidak lain bagi meningkatkan kapasiti surveilan genom COVID-19 dengan peruntukan RM3 juta membabitkan 3,000 sampel dalam masa tiga bulan.

Sebagai persediaan menampung kemungkinan lonjakan kes jangkitan COVID-19, terdapat beberapa negeri mengambil langkah membuka tambahan Pusat Kuarantin dan Rawatan COVID-19 (PKRC), membabitkan tambahan sebuah PKRC di Kedah dan lapan lagi di Kelantan bermula Ogos.

Mulai 5 Ogos, Fasa Dua Program Vaksinasi Industri Pembinaan (CIVac) akan berlangsung membabitkan 55,000 pekerja binaan, masing-masing 30,000 di Pulau Pinang dan 25,000 di Johor.

Pelaksanaan undang-undang menerusi Akta Pencegahan dan Pengawalan Penyakit Berjangkit 1988 (Akta 342) yang kali pertama diwartakan pada Mac tahun lalu dan digunakan untuk menguatkuasakan semua perintah berkaitan COVID-19 turut berfungsi sebagai ‘senjata’ mengekang penularan wabak di negara ini.

Meskipun Ordinan Darurat dibatalkan atau Proklamasi Darurat ditamatkan, ia tidak akan memberi kesan terhadap usaha kerajaan mencegah dan mengawal penularan COVID-19.


Banjir: UnIPSAS tangguh istiada konvokesyen

KUANTAN, 19 Dis – Istiadat Konvokesyen ke-19 Universiti Islam Pahang Sultan Ahmad Shah (UnIPSAS) di sini yang dijadualkan berlangsung esok ditangguhkan selepas universiti itu dinaiki air mulai malam tadi, kata Naib Canselornya Prof Madya Datuk Dr Mohd Zawavi Zainal Abidin.

Beliau berkata istiadat itu melibatkan 465 pelajar dengan Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah berkenan untuk menyempurnakannya.

Beliau berkata persiapan untuk istiadat itu telah bermula sejak semalam dengan lebih 50 peratus siap seperti mendirikan khemah, menempah makanan, pengambilan jubah oleh pelajar selain mewajibkan tetamu menjalani ujian saringan COVID-19 dan persiapan selanjutnya sepatutnya bersambung hari ini.

Namun, katanya hujan lebat menyebabkan kawasan kampus mula dinaiki air sekitar 8.20 malam tadi dan meningkat dengan pantas sehingga menyebabkan beberapa kakitangan yang berada di dalam universiti terpaksa memindahkan kenderaan ke kawasan tinggi.

“Kita tiada pilihan selain menangguhkan istiadat kerana tidak pasti bila keadaan akan pulih memandangkan kami boleh diibaratkan ‘lumpuh’ kerana semua kawasan telah dinaiki air sehingga paras dada bagi kawasan rendah,” katanya kepada Bernama di sini hari ini.

Mohd Zawavi berkata kejadian itu juga telah disembah maklum kepada Tengku Hassanal selaku Canselor yang turut menitahkan supaya istiadat tersebut ditangguhkan atas faktor keselamatan.

“Pelajar yang sepatutnya meraikan hari gembira esok, harap bersabar. Saya sendiri dapat rasai keterujaan mereka untuk mengambil skrol semasa bertemu mereka yang datang mengambil jubah semalam,” katanya.

Mohd Zawavi berkata banjir itu lebih teruk berbanding kejadian pada 2013 kerana semasa itu, beberapa kawasan di dalam universiti masih selamat selain paras air tidak naik secara mendadak seperti semalam.

Kejadian banjir itu juga menyebabkan 12 kakitangan yang rumah mereka turut dinaiki air ditempatkan di tingkat dua asrama, selain petugas telah bergilir-gilir memindahkan peralatan di Pejabat Hal Ehwal Pelajar ke tempat tinggi memandangkan pejabat itu berada di aras rendah.

Mohd Zawavi berkata pelajar yang berhadapan kesukaran akibat banjir boleh menghubungi pihak universiti menerusi jawatankuasa bencana supaya bantuan sewajarnya dapat disalurkan. – BERNAMA


Bekalan air di 13 kawasan di KL dijangka pulih awal pagi esok – Air Selangor

KUALA LUMPUR, 11 Mac – Gangguan bekalan air tidak berjadual di 13 kawasan sekitar ibu negara susulan insiden paip pecah di Jalan Kuari, Kampung Cheras Baru dijangka pulih sepenuhnya awal pagi esok.

Pengurusan Air Selangor Sdn Bhd (Air Selangor) dalam kenyataan di sini hari ini memaklumkan bahawa ketika ini kerja-kerja pembaikan pecah telah siap dilaksanakan dan bekalan air akan mula disalurkan kepada pengguna di kawasan yang terjejas.

“Bantuan air alternatif melalui lori-lori tangki akan terus digerakkan di kawasan yang terjejas dengan keutamaan diberikan kepada premis-premis kritikal seperti hospital, pusat dialisis dan upacara pengkebumian.

“Para pengguna diharap dapat mematuhi penjarakan fizikal dan memakai pelitup muka semasa mengambil bekalan air daripada lori-lori tangki ini,” menurut kenyataan itu.

Semalam 13 kawasan sekitar ibu negara mengalami gangguan bekalan air tidak berjadual dan kawasan yang terjejas ialah Taman Muda, Taman Bukit Permai, Taman Bukit Pandan, Kampung Cheras Baru, Taman Mawar, Taman Seraya, Taman Mega, Taman Bukit Teratai, Taman Melur, Taman Saga, Taman Putra, Taman Mewah dan Taman Mestika.

Untuk maklumat lanjut para pengguna boleh merujuk kesemua saluran komunikasi rasmi Air Selangor seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300.- BERNAMA


Messi mahu tinggalkan Barcelona

MADRID 26 Ogos – Bintang bola sepak Lionel Messi dilaporkan akan meninggalkan kelab Barcelona FC meskipun masih mempunyai klausa pelepasan bernilai 700 juta euro dalam kontraknya.

Menurut Agensi Berita Xinhua, memetik berita disiarkan saluran televisyen Argentina, TyC Sports dan media Sepanyol, Messi sudahpun menghantar surat menerusi faks ke kelab berkenaan untuk memaklumkan hasratnya itu.

Akhbar ‘El Mundo Deportivo’ yang berpangkalan di Barcelona melaporkan kelab itu dikatakan sudah menerimanya namun, klausa yang membolehkannya meninggalkan kelab itu secara percuma tamat pada 10 Jun.

Bagaimanapun, penyerang itu percaya ia tidak relevan kerana kempen Barca hanya berakhir pada 14 Ogos selepas tersingkir dari Liga Juara-Juara apabila ditundukkan Bayern Munich dengan jaringan 8-2.

Stesen radio Onda Cero pula melaporkan Messi tidak berhasrat untuk menjalani ujian PCR yang diatur kelab itu menjelang latihan pramusim di bawah jurulatih baharu Ronald Koeman.

Penyerang yang setakat ini sudah beraksi dalam 737 perlawanan dan menjaringkan 634 gol bersama kelab itu dikatakan ragu mengenai masa depannya di Camp Nou.


Menjejak keunikan seni bina masjid di Melaka

MEREKA yang pernah berkunjung ke Melaka, negeri yang menyimpan begitu banyak khazanah sejarah pastinya akan dapat melihat pelbagai bentuk seni bina bangunan termasuk masjid yang begitu unik rekaan bumbung dan menaranya.

Pembinaan kubah berbentuk separuh sfera tidak digunakan dalam asas pembinaan masjid di negeri ini pada masa itu, sebaliknya digantikan dengan asas bumbung bertingkat tiga yang lebih dikenali sebagai bumbung meru.

Melaka yang gah sebagai pusat perdagangan antarabangsa pada sekitar abad ke-15 menjadi tumpuan pedagang dari timur dan barat termasuk dari negara China.

Justeru, pertembungan budaya antara masyarakat Melayu dan Cina turut menghasilkan satu seni bina yang menarik termasuk dalam bidang pertukangan dan pembinaan bangunan serta rumah ibadat atau masjid untuk penganut agama Islam.

Antara masjid yang sering dijadikan rujukan untuk pembinaan rumah ibadat umat Islam di Melaka ialah Masjid Kampung Hulu, Masjid Tengkera dan juga Masjid Kampung Keling, antara masjid yang tertua di negeri berkenaan.

Persamaan yang ada daripada sudut seni bina pada ketiga-tiga masjid berkenaan mengukuhkan lagi fakta bahawa sememangnya wujud pengaruh pertukangan masyarakat Cina yang datang berdagang ke Melaka ratusan tahun lepas dalam asas pembinaan masjid.

Menariknya, pembinaan masjid ini juga menggunakan jubin seramik dan jubin lantai dari kerajaan China Dinasti Ching dan dengan menggunakan faktor alam semula jadi dalam ukiran seperti yang ada di Masjid Kampung Hulu.

Imam dua Masjid Kampung Hulu, Zawawi Md Hanafi, 47, memberitahu Bernama, setiap daripada lapisan bumbung dan juga struktur binaan Masjid Kampung Hulu yang berusia kira-kira 300 tahun membawa maksudnya yang tersendiri.

“Tapak masjid yang membawa maksud sebagai syariat, bumbung pertama sebagai tarekat, bumbung kedua sebagai hakikat dan bumbung ketiga sebagai makrifat dan diakhiri dengan mahkota puncak masjid sebagai tingkat paling atas yang merupakan unsur simbolik penghubung antara masjid dan alam sejagat dengan tuhan penciptaNya.

“Setiap struktur binaan pintu ke ruang solat pula bermaksud lima rukun Islam manakala enam jendela masjid membawa maksud enam rukun iman dan satu mimbar memberi maksud Tuhan Yang Satu,” katanya ketika diwawancara baru-baru ini.

Mengulas lanjut, Zawawi berkata, antara kelainan lain yang ada pada masjid ialah reka bentuk segi empat sama sebagai tapak, atap bumbung meru tiga tingkat serta empat batang tiang seri utama sebagai sokongan untuk puncak mahkota di atasnya.

Masjid berkenaan dibina dengan menggunakan kayu berkualiti tinggi dan bumbungnya dihadapkan ke arah kiblat manakala di bahagian belakang pula dibina sebuah kolah sebagai tempat untuk mengambil wuduk.

“Selain itu, bahan binaan untuk mahkota puncak Masjid Kampung Hulu dan juga sulur bayurnya dikatakan diperbuat daripada seramik. Ia amat menarik apabila bahan itu terbukti mampu bertahan selama ratusan tahun dan masih teguh berada di kedudukannya sehingga hari ini.

“Kebanyakan bahan binaan yang digunakan dalam pembinaan Masjid Kampung Hulu ialah penggunaan bahan asal seperti kayu berkualiti tinggi, mahkota yang diperbuat darpada kulit kerang dan siput, lantai terracotta dan banyak lagi bahan yang kini sukar untuk diperoleh bagi tujuan baik pulih,” katanya.

Bagaimanapun, Zawawi berkata, agak sukar untuk menjaga dan mengekalkan masjid tersebut kerana perbelanjaan untuk baik pulih serta penambahbaikan menelan kos yang tinggi.

“Kita terpaksa merujuk kepada Majlis Agama Islam Melaka (MAIM) dan Perbadanan Muzium Melaka (Perzim) sebelum membuat sebarang keputusan mengenai proses baik pulih masjid ini,” katanya.

Masjid-masjid itu adalah Masjid Kampung Hulu (Kota Melaka), Masjid Tengkera (Tengkera), Masjid Kampung Keling (Bandar Melaka), Masjid Lama Machap (Alor Gajah), Masjid Serkam Pantai (Merlimau), Masjid An Nur (Bukit Peringgit) dan Masjid Laksamana Hang Tuah (Duyong).

Beliau berkata, selain itu, terdapat 56 buah masjid lain yang diwartakan sebagai masjid warisan dan dilindungi di bawah Enakmen Pemuliharaan dan Pemugaran Warisan Budaya Negeri Melaka. Kebanyakan reka bentuk masjid warisan berkenaan adalah sama antara satu sama lain, dan sekurang-kurangnya berusia lebih 50 tahun.

“Perzim sentiasa berusaha untuk memulihara masjid warisan menggunakan teknologi pemilihan bahan yang berkualiti yang hampir sama dengan bahan asal agar keaslian rupa bentuknya dapat dikekalkan untuk tatapan generasi masa hadapan.

“Bagaimanapun, bagi masjid yang berada di bawah Akta Warisan Kebangsaan 2005, Perzim sering menjalankan pemantauan yang ketat agar keadaannya terjaga dari semasa ke semasa,” katanya.

Menurut Fairus, seiring perkembangan dakwah Islam yang semakin meluas, terdapat beberapa pihak yang mempersoalkan seni bina masjid warisan berkenaan dan atas desakan ramai, kebanyakan masjid baharu terpaksa dibina tanpa berpandukan tradisi lama.

Beliau menambah, seni bina lama termasuk ukiran juga tidak dapat diteruskan kerana kekurangan tenaga mahir orang lama,memandangkan ia memerlukan penelitian yang tinggi.


Masyarakat perlu amalkan kawalan kendiri

Perkara ini katanya, telah beliau tekankan pada setiap sidang medianya, iaitu anggota masyarakat sendirilah yang akhirnya akan menjaga kepentingan diri, keluarga dan masyarakat.

“Kita (kerajaan) tak boleh gunakan Akta 342 lagi satu hari nanti, tapi tidak tahu bila, jadi untuk itu perlu pengawalan, pengawasan diri kita, bukan barisan hadapan. Polis tidak akan berada, jaga, di sekitar kita untuk menjaga kita,” katanya kepada pemberita selepas majlis pelancaran Kempen Pembudayaan Norma Baharu di Kompleks Sukan Pagoh, di sini, hari ini.

Beliau yang juga Pengerusi Kempen Pembudayaan Norma Baharu itu berkata, yang penting adalah kesedaran diri sendiri oleh anggota masyarakat, dalam memastikan kepatuhan mengikuti prosedur operasi standard (SOP).

Oleh itu, kempen berkenaan dilaksanakan supaya amalan mengikuti SOP itu sebagai amalan atau budaya baru tanpa disuruh sesiapa, tetapi diamalkan demi menjaga keselamatan kesihatan diri, keluarga dan masyarakat.

Akta Pencegahan dan Pengawalan Penyakit Berjangkit 1988 (Akta 342), kini diguna pakai semua negeri kecuali Sarawak, dalam menguatkuasakan undang-undang untuk menangani penularan wabak COVID-19.

Ketika ditanya mengenai sama ada tempoh Perintah Kawalan Pergerakan Pemulihan (PKPP) sehingga 31 Ogos ini, akan dilanjutkan berikutan peningkatan kes COVID-19  baharu, beliau berkata kerajaan akan melihat kembali situasi semasa COVID-19 dan berbincang dengan Kementerian Kesihatan Malaysia sebelum tarikh itu.

“Kita tak tahu (sama ada meneruskan PKPP atau tidak lagi) tapi kita akan tengok dulu. Sebab tu saya kata tadi kita akan tengok mungkin dalam seminggu sebelum 31 Ogos itu, kita akan bersidang dan berbincang,” kata beliau.

Bila ditanya masih ada lagi yang ‘degil’ tidak mematuhi SOP, beliau berkata polis telah diberikan budi bicara sepenuhnya, untuk sama ada mengenakan kompaun atau menahan mereka yang ingkar.

“Setakat ini, saya rasa 31 atau 32 kertas siasatan telah dihantar oleh pihak polis kepada Peguam Negara untuk tindakan seterusnya, sama ada nak buat pertuduhan atau tidak, terpulang kepada Peguam Negara, kalau dituduh di mahkamah, beratlah hukuman,” kata beliau.


Filipina buka pintu kepada pelancong lengkap vaksin

MANILA, 28 Jan – Filipina akan membuka pintunya kepada warga asing yang lengkap divaksin dari negara dan wilayah dengan kemasukan bebas visa ke Filipina mulai 10 Feb, lapor Xinhua, memetik pihak berkuasa pada Jumaat.

Setiausaha Kabinet Karlo Nograles berkata warga asing yang mengembara untuk tujuan perniagaan dan pelancongan mesti mengemukakan sijil vaksinasi dan pasport yang sah untuk sekurang-kurangnya enam bulan pada masa ketibaan. Individu yang berumur di bawah 18 tahun dikecualikan daripada langkah itu, tambahnya.

Setiausaha Pelancongan Berna Romulo-Puyat berkata keputusan untuk membenarkan pelancong melawat negara itu “akan menyumbang kepada pemulihan pekerjaan, terutamanya dalam komuniti yang bergantung kepada pelancongan, dan dalam pembukaan semula perniagaan yang ditutup disebabkan pandemik.”

Dengan membuka semula negara itu kepada pelancong antarabangsa, Puyat berharap Filipina dapat bersaing dengan negara jiran Asia Tenggara yang sudahpun membuka sempadannya.

“Memandangkan virus itu tidak dapat dijangka, kami akan memantau dengan teliti keadaan dan memastikan protokol kesihatan dan keselamatan dilaksanakan dengan ketat di semua pertubuhan pelancongan,” kata Puyat.

Semua pengembara yang memasuki negara itu mesti menunjukkan ujian RT-PCR negatif yang dilakukan 48 jam sebelum berlepas. Pengembara tidak lagi perlu menjalani kuarantin di pusat kemudahan tetapi memantau diri mereka di rumah selama tujuh hari.


Malam Gala Kota Selatan Vaganza gamit pelancong luar dan dalam negara

BANDA HILIR 8 Ogos – Malam Gala Kota Selatan Vaganza yang berlangsung penuh warna-warni menyajikan pelbagai persembahan seni kebudayaan dengan penggunaan elemen teknologi dan inovasi menggamit pengunjung dalam dan luar negara.

Porgram garapan kreatif berlangsung hampir dua jam itu menampilkan pelbagai persembahan tarian seni kebudayaan meliputi pelbagai kaum dan adat masyarakat tiga negeri, Melaka, Negeri Sembilan dan Johor.

Pelancong dari Perancis, Norman Loviat, berkongsi perasaan teruja melihat keindahan seni persembahan dan tarian pelbagai budaya ditonjolkan pada Malam Gala Kota Selatan Vaganza.

“Saya menyaksikan persembahan dari mula sehingga akhir, saya berasa seronok dan teruja, tarian yang mengasyikkan dengan pakaian yang meliputi pelbagai budaya masyarakat.

“Saya sempat merakam persembahan yang menarik tadi untuk dimuat naik ke media sosial dan saya menikmati setiap seni yang dipamerkan. Rugi kalau saya tidak menonton sehingga tamat,”katanya.

Dalam pada itu, pengunjung tempatan, Lalita Keishnan memaklumkan dia bersama rakan-rakan hadir ke malam gala itu untuk menyaksikan pelbagai persembahan kebudayaan secara nyata, sekali gus merasai keseronokan menonton tarian secara langsung.

“Makluman mengenai program ini diperoleh menerusi Facebook dan memang menantikan malam kemuncak ini sebab merindukan suasana Melaka kembali hidup dengan persembahan yang bertaraf dunia.

Sementara itu seorang lagi pengunjung tempatan, Sarasir Krishnan, berkata, dia meminati musik dan alunan dondang sayang selain menikmati persembahan dengan nuansa seni budaya dengan elemen yang berbeza.

“Alunan dondang sayang adalah kegemaran saya, memang ke malam gala ini untuk menyaksikan persembahan sebab difahamkan pelbagai persembahan menarik disajikan dengan rangkaian lagu gabungan tradisional dan moden,” katanya.


SMTrack nafi dakwaan terlibat dalam projek RFID

KUALA LUMPUR, 30 Jan – SMTrack Bhd hari ini menafikan dakwaan penglibatannya dalam projek sistem teknologi Identifikasi Frekuensi Radio (RFID) ketika ini untuk plaza tol di seluruh negara.

“Propaganda politik itu tidak bertanggungjawab dan SMTrack akan mengambil tindakan sewajarnya terhadap tuduhan tidak berasas untuk melindungi integriti syarikat,” katanya dalam satu kenyataan untuk menyangkal dakwaan baru-baru ini yang tersebar di Internet melibatkan SMTrack.

SMTrack juga menafikan dakwaan bahawa pelantikan Datuk Saiful Nizam Mohd Yusoff sebagai Pengarah Bebas Bukan Eksekutif syarikat itu adalah berkaitan dengan hubungan politik.

Ia juga tidak melibatkan Tan Sri Lee Kim Yew dalam sebarang tindakan melobi untuk mana-mana projek walaupun Lee adalah pemegang saham utamanya.- BERNAMA


Kerajaan tawar tujuh transformasi Parlimen dan pentadbiran kerajaan

KUALA LUMPUR 10 Sept – Kerajaan Persekutuan hari ini menawarkan tujuh transformasi Parlimen dan pentadbiran kerajaan bagi mengembalikan kestabilan politik demi menangani wabak COVID-19 dan memulihkan ekonomi negara.

Perdana Menteri Datuk Seri Ismail Sabri Yaakob berkata tawaran itu meliputi pembentangan Rang Undang-Undang Anti-Lompat Parti, pelaksanaan Undi18 dalam tempoh terdekat dan mengehadkan tempoh jawatan perdana menteri kepada 10 tahun.

“Tawaran ini bertujuan mewujudkan landskap politik baharu dengan melaksanakan transformasi dan pembaharuan dalam tatakelola pentadbiran kerajaan khususnya memperkasakan peranan institusi Parlimen,” kata beliau dalam kenyataan hari ini.

Selain itu, katanya keanggotaan Jawatankuasa Pilihan Khas Parlimen akan diseimbangkan antara Ahli Parlimen kerajaan serta Ahli Parlimen pembangkang dan setiap Rang Undang-Undang termasuk Rang Undang-Undang Perbekalan yang dibentangkan di Parlimen akan dirunding dan dipersetujui bersama.

Ismail Sabri berkata ahli parti pembangkang akan turut dilibatkan dalam Majlis Pemulihan Negara (MPN) untuk memberikan pandangan dan cadangan penambahbaikan, manakala Ketua Pembangkang akan diberikan saraan dan kemudahan setara seorang menteri.

Perdana menteri berkata tujuh tawaran berkenaan yang dipersetujui mesyuarat Jemaah Menteri hari ini adalah selaras titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja-Raja Melayu tentang kepentingan sebuah pentadbiran stabil yang dapat berfungsi secara biasa dalam keadaan negara menghadapi pelbagai krisis.

“Kerajaan berpandangan fokus dan keutamaan yang perlu diberikan semua pihak ketika ini adalah terhadap kestabilan politik dan pentadbiran negara dalam memerangi COVID-19 serta pemulihan ekonomi,” katanya.

Beliau berkata transformasi kerajaan ini memaktubkan nilai-nilai murni dan muafakat merentasi pelbagai latar agama, kaum, dan budaya dalam konteks Keluarga Malaysia.

Ismail Sabri menegaskan ia juga selaras dengan semangat untuk terus menjunjung Perlembagaan Persekutuan sebagai undang-undang tertinggi yang menjadi teras kehidupan bermasyarakat dan bernegara.


Mayat kanak-kanak perempuan jatuh longkang ditemui

SHAH ALAM 27 Sept. – Mayat mangsa lemas, seorang kanak-kanak perempuan berusia lapan tahun, yang terjatuh ke dalam longkang di Jalan Bunga Tanjung 4, Kampung Baru Hicom dekat sini semalam telah ditemukan pagi ini.

Pengarah Bomba Selangor, Norazam Khamis dalam kenyataan berkata, mayat mangsa ditemukan orang awam di dasar longkang dengan jarak 15 meter dari tempat mangsa dipercayai jatuh, pada jam 8.42 pagi.


Pekebun Orang Asli rugi RM10,000, pokok pisang dimusnahkan gajah

GUA MUSANG 3 Mac. – Pekebun Orang Asli di Kampung Char, Pos Hendrop, di sini bimbang selepas sebahagian tanaman pisang yang diusahakan mereka dimusnahkan sekumpulan gajah, awal pagi Isnin lepas.

Jemau Alang, 53, berkata lima ekor gajah telah memasuki kebun berkeluasan lapan hektar itu dan memusnahkan 1,000 daripada 5,000 pokok pisang, dalam kejadian dipercayai berlaku antara 1 pagi hingga 4 pagi.

“Ketika masuk ke kebun untuk menebang pisang, kami melihat 1,000 daripada 5,000 pokok yang ditanam musnah angkara gajah. Kami mengambil keputusan untuk segera pulang ke rumah kerana bimbang dengan keselamatan kemungkinan gajah masih berada di lokasi berhampiran.

“Kami anggarkan kerugian kira-kira RM10,000 kerana tidak sempat menebang baki 4,000 pokok yang sudah mengeluarkan hasil,” katanya ketika ditemui pemberita, di sini hari ini.

Jemau berkata mengikut rancangan awal, mereka bercadang untuk menanam pokok pisang di tanah seluas dua hektar lagi, namun akibat kejadian ini hasrat itu terpaksa ditangguhkan.

Sementara itu, Badrul Nizam Nazrul Anjang, 27, berkata mereka sudah memasang pelita di sepanjang jalan masuk ke kebun pisang itu namun gagal untuk menghalau gajah.

“Kaedah yang digunakan tidak berkesan apabila serangan itu berlaku. Rasa kecewa juga kerana kebun pisang yang diusahakan bersama bapa mentua (Jemau Alang) paling teruk dimusnahkan gajah,” katanya.


Tangguh umrah: Tidak wujud diskriminasi terhadap orang Islam – Menteri

Menjelaskan perkara itu, Menteri di Jabatan Perdana Menteri (Hal Ehwal Agama) Senator Idris Ahmad berkata tidak wujud diskriminasi terhadap orang Islam seperti yang didakwa oleh segelintir pihak.

Beliau berkata kerajaan mengambil keputusan itu setelah berbincang dengan agensi berkaitan dan mengambil kira cadangan Kementerian Kesihatan (KKM) mengenai ancaman terbaharu wabak itu.

“Janganlah tohmah, kata kita nak tindas orang Islam. Apa yang dikemukakan oleh pihak KKM adalah data. Kita boleh tengok bagaimana wabak ini dibawa daripada negara-negara, ini semua data, bukan apa yang mereka (KKM) cakap itu dalam bentuk yang tidak ada fakta,” katanya kepada pemberita selepas melawat mangsa banjir di Sekolah Agama Kuala Paya dekat sini hari ini.

“Sehari memerlukan sekurang-kurangnya 1,000 katil. Akhirnya keputusan (tangguh umrah) terpaksa diambil oleh pihak berkuasa. Kita tidak mahu merebaknya penyakit ini, yang boleh mendatangkan masalah lebih banyak lagi (pada masa hadapan),” katanya.

Beliau berkata demikian ketika diminta mengulas dakwaan bahawa keputusan kerajaan menangguhkan ibadah umrah berkuat kuasa 8 Jan ini adalah satu diskriminasi terhadap umat Islam. – BERNAMA


PRK DUN Chini: Polis buka dua kertas siasatan

KUANTAN, 24 Jun  — Polis telah membuka dua kertas siasatan berkaitan Pilihan Raya Kecil (PRK) Dewan Undangan Negeri (DUN) Chini setakat hari ini.

Ketua Polis Pahang Datuk Abd Jalil Hassan berkata ia melibatkan laporan oleh polis berhubung kelakuan penyokong salah satu calon bertanding kerana didakwa membuat bising di hadapan pusat penamaan di Institut Kemahiran Belia Negara (IKBN) Pekan dekat sini, Sabtu lepas.

Beliau berkata satu lagi kertas siasatan pula melibatkan laporan oleh seorang calon Bebas yang mendakwa gambarnya disalah guna kononnya mewakili salah sebuah parti politik yang tidak bertanding pada PRK itu, yang tular di media sosial.

“Kes itu disiasat di bawah Akta Fitnah 1957 dan Akta Komunikasi dan Multimedia 1998, namun buat masa ini, tiada tangkapan telah dibuat, dan kita juga menasihatkan semua calon agar dapat terus mematuhi undang-undang dan prosedur operasi standard (SOP) yang ditetapkan Suruhanjaya Pilihan Raya (SPR).

“Kita harap suasana baik yang berlaku dalam beberapa hari pertama kempen dapat diteruskan supaya PRK DUN Chini boleh menjadi contoh kepada pilihan raya akan datang di negara ini,” katanya kepada pemberita selepas meninjau sesi persekolahan di Sekolah Menengah Kebangsaan (SMK) Tengku Panglima Perang Tengku Muhammad di sini, hari ini.

PRK DUN Chini yang ditetapkan pada 4 Julai ini menyaksikan pertembungan antara calon Barisan Nasional (BN) Mohd Sharim Md Zain, 41, dan dua calon Bebas iaitu Tengku Datuk Zainul Hisham Tengku Hussin, 64, serta Mohd Shukri Mohd Ramli, 49 tahun.

PRK itu diadakan ekoran kematian penyandangnya Datuk Seri Abu Bakar Harun dari BN akibat serangan jantung pada 6 Mei lalu di Hospital Kuala Lumpur.

Sementara itu Abd Jalil berkata polis berpuas hati dengan pematuhan SOP pembukaan sekolah di Pahang, berdasarkan kepada pemantauan oleh 197 pegawai perhubungan sekolah (PPS) di semua sekolah yang mula dibuka hari ini.

“Untuk tempoh seminggu pertama, polis akan membuat pemantauan setiap hari sebelum dikurangkan pada minggu seterusnya. Kita akan serahkan kepada pihak sekolah sepenuhnya jika kita berpuas hati dengan pematuhan dilakukan mereka,” katanya.

Abd Jalil berkata pihaknya juga dimaklumkan bahawa sekolah yang dibuka telah melakukan simulasi kehadiran pelajar bagi memastikan keadaan hari ini terkawal dan teratur dalam pematuhan SOP baharu termasuk dalam aspek jarakan sosial dalam kawasan sekolah.


Amaran keras kepada pengeluar pastikan bekalan telur domestik dipertingkat – Nanta

KUALA LUMPUR, 16 Okt – Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi memberi amaran keras kepada semua pengeluar telur untuk memastikan pengeluaran bagi kegunaan domestik dipertingkat bagi memastikan keberadaan bekalan makanan itu dalam pasaran negara.

Ini kerana ketika turun padang melihat bekalan barangan di pasar raya Segi Fresh di Batu Caves di sini hari ini, beliau mengakui bekalan telur berkurangan dan perkara itu turut diakui pemilik pasar raya yang menyatakan bekalan komoditi itu sukar didapati disebabkan tindakan pengeluar mengeksport telur gred kawalan iaitu gred A, B dan C ke luar negara sekali gus menyebabkan bekalan telur domestik berkurangan.

“Kerajaan melalui Kementerian Pertanian dan Industri Makanan (MAFI) menjalankan tanggungjawabnya dalam menyediakan dan menaikkan subsidi kepada penternak dari tiga sen sebiji kepada lapan sen sebiji disebabkan kos pengeluaran meningkat, yang memberi kesan kepada pengeluaran telur gred A, B dan C.

Subsidi yang diberikan kepada penternak ini juga adalah bertujuan memastikan harga kepada pengguna kekal pada harga siling yang ditetapkan kerajaan untuk telur gred A, B dan C,” katanya menerusi catatan di Facebook.

Beliau berkata walaupun penyaluran subsidi, urusan pengeluaran dan bekalan telur tertakluk di bawah bidang kuasa MAFI, Kementerian Perdagangan Dalam Negeri dan Hal Ehwal Pengguna (KPDNHEP) akan sentiasa bekerjasama dengan MAFI dan agensi terlibat bagi memastikan kebajikan pengguna dijaga.

Nanta berkata pengeluar hendaklah berintegriti dan menunaikan tanggungjawab mereka seperti yang dipersetujui dalam beberapa siri perbincangan yang diadakan, selepas subsidi tambahan diberikan kepada mereka.

Mengenai bekalan barangan menjelang sambutan Deepavali, beliau berkata bekalan barangan seperti ayam, sayur minyak dan sebagainya dilihat memuaskan dengan harga jualan mematuhi harga maksimum ditetapkan kerajaan.

“Harga ditetapkan adalah munasabah berdasarkan data pergerakan harga barang yang dikumpul secara berterusan oleh Bahagian Penguat Kuasa KPDNHEP dan Bahagian Harga Barang Negara, berserta input daripada pemain industri dan agensi berkaitan,” katanya.


Bukit Aman rampas dadah lebih RM25 juta di Selangor, Kedah

KUALA LUMPUR, 3 Jun – Polis Diraja Malaysia menumpaskan sindiket penyeludupan dan pengedaran dadah dengan merampas pelbagai jenis dadah seberat 696 kilogram (kg) bernilai RM25.35 juta dalam serbuan di Selangor dan Kedah pada Khamis serta awal pagi tadi.

Pengarah Jabatan Siasatan Jenayah Narkotik Bukit Aman Datuk Ayob Khan Mydin Pitchay berkata pada serbuan pertama di sekitar Selangor pukul 2.30 pagi Khamis, polis merampas dadah jenis syabu seberat 404.3 kg, heroin (7.7 kg) dan pil ekstasi (35.3 kg) yang dianggarkan bernilai RM16.4 juta.

“Selain itu, polis menahan seorang lelaki berusia 40 tahun yang dipercayai terlibat dengan aktiviti penyeludupan dan pengedaran dadah bagi pasaran antarabangsa dan tempatan,” katanya pada sidang media di Bukit Aman di sini, hari ini.

Sementara itu, dalam serbuan awal pagi tadi di Kedah dan Selangor, Ayob Khan berkata pihaknya menahan tiga lelaki dan seorang perempuan berumur lingkungan 25 hingga 39 tahun yang dipercayai terlibat aktiviti penyeludupan dan pengedaran dadah bagi pasaran tempatan.

Mengulas lanjut, Ayob Khan berkata sindiket terbabit aktif sejak hujung 2021 dan dipercayai mendapat bekalan dadah dari lokasi dikenali sebagai ‘Segi Tiga Emas’ (Thailand, Laos dan Myanmar) sebelum menjualnya untuk pasaran Indonesia.

“Modus operasi yang digunakan sindiket adalah menjadikan premis kediaman sebagai tempat menyimpan dadah sebelum diseludup ke negara jiran untuk pasaran antarabangsa dan diedar di pasaran tempatan,” katanya.

Beliau berkata kes disiasat di bawah Seksyen 39B Akta Dadah Berbahaya (ADB 1952) dan suspek direman selama tujuh hari bermula semalam dan hari ini bagi membantu siasatan.

“Tindakan juga diambil di bawah ADB (Pelucuthakan Harta) 1988 dan polis setakat ini menyita aset sindiket yang dianggarkan bernilai RM360,000 iaitu kenderaan Toyota Fortuner, Kia Optima, Mitsubishi Triton dan Ford Ranger,” katanya.

Ayob Khan menegaskan pihaknya akan meneruskan siasatan bagi mengesan saki-baki ahli sindiket untuk dibawa ke muka pengadilan serta berharap masyarakat akan terus menyalurkan maklumat berkaitan aktiviti pengedaran dadah yang berlaku dalam komuniti.


Belanjawan 2021: Subsidi RM1.7 bilion untuk bantu petani dan nelayan

KUALA LUMPUR 6 Nov. – Sebanyak RM1.7 bilion akan diperuntukkan dalam bentuk subsidi, bantuan dan insentif kepada petani dan nelayan dalam Belanjawan 2021 ketika negara berhadapan berhadapan pandemik COVID-19, kata Menteri Kewangan, Tengku Datuk Seri Zafrul Tengku Abdul Aziz.

Sewaktu membentangkan Belanjawan 2021 di Dewan Rakyat hari ini, Tengku Zafrul berkata subsidi itu antara lain membabitkan sebanyak RM570 juta untuk harga padi dan RM960 juta untuk insentif tanaman padi termasuk subsidi baja padi bukit sebanyak RM40 juta yang dijangka dapat memanfaatkan lebih 300,000 pesawah di seluruh negara.

Bagi membantu pekebun kecil getah dalam keadaan harga pasaran rendah, Tengku Zafrul berkata peruntukan bagi Insentif Pengeluaran Getah akan ditingkatkan sekali ganda daripada RM150 juta kepada RM300 juta sekali gus pendapatan 150,000 pekebun kecil getah persendirian dapat distabilkan.

Tengku Zafrul berkata selain itu, elaun sara hidup nelayan juga akan dinaikkan daripada RM250 kepada RM300 bermula tahun depan, selaras dengan pengumuman Perdana Menteri Tan Sri Muhyiddin Yassin pada September lepas.

Dalam pada itu, beliau berkata bagi membantu peneroka FELDA, sebanyak RM400 juta akan diperuntukkan untuk menghapus faedah hutang kebun peneroka dan menyediakan program pembangunan peneroka bagi mendapatkan hasil baharu.


Timbalan Menteri MITI, Lim Ban Hong positif COVID-19

Menerusi Facebook rasminya hari ini, Ban Hong yang juga Timbalan Menteri Perdagangan Antarabangsa dan Industri (MITI) berkata sebelum ke Parlimen semalam, beliau telah menjalani ujian kendiri COVID-19.

Katanya, hasil ujian terbabit bagaimanapun mendapati dirinya telah positif COVID-19 dan telah menjalani kuarantin kendiri di rumah sementara menunggu keputusan ujian Real-Time Reverse Transcription-Polymerase Chain Reaction (RT-PCR) bagi pengesahan.

Dalam hantaran yang sama, Ban Hong turut meminta maaf buat mereka yang menjadi kontak rapat dan meminta untuk sentiasa berjaga-jaga dalam konteks menjaga kesihatan.

“Saya ingin memohon maaf atas segala kesulitan yang berlaku dan untuk mereka yang merupakan kontak rapat kepada saya, sila lakukan ujian atau mengambil langkah berjaga-jaga seperti yang disarankan oleh Kementerian Kesihatan Malaysia (KKM),” katanya.


Lembaga Pelabuhan Melaka tetapkan kawasan labuhan khusus aktiviti ‘bunkering’ di Selat Melaka

Pengerusi LPM Datuk Koh Chin Han berkata saiz kawasan berkenaan, adalah kira-kira 15 kilometer persegi dengan kedalaman semula jadi antara 16 hingga 29 meter, yang akan dapat menampung lebih daripada 20 ‘Very Large Crude Carrier’ untuk tujuan bunker, pada bila-bila masa secara serentak.

“Kawasan labuhan khusus bagi aktiviti bunkering, terutamanya untuk kapal transit yang melalui Selat Melaka ini akan menjadi yang pertama seumpamanya di Malaysia.

“Model operasi dan pelaksanaan adalah serupa dengan yang ada di Fujairah, Gibraltar dan pelabuhan utama pindah kapal, yang terletak berhampiran dengan laluan utama perkapalan antarabangsa,” katanya dalam kenyataan di sini hari ini.

Katanya LPM komited untuk memposisikan Malaysia sebagai lokasi baharu untuk aktiviti bunkering, dan usaha itu telah membuka peluang baharu kepada Malaysia, untuk membekalkan bunker berkualiti tinggi kepada kapal transit, yang melalui Selat Melaka dengan selamat dan cekap tanpa melengahkan jadual pelayaran mereka.

Sementara itu Pengarah FEBS Datuk Shahrull Allam Shah Abdul Halim berkata pihaknya komited, untuk melabur sehingga RM40 juta dalam pembangunan kawasan labuhan khusus tersebut, termasuk pelaksanaan Sistem Pengurusan Trafik Kapal (VTMS), mekanisme untuk menjaga kualiti dan kuantiti bunker yang dibekalkan, pencegahan pencemaran dan tumpahan minyak serta penyediaan lain-lain perkhidmatan marin.

Dengan pembangunan kawasan itu katanya, kira-kira lebih 100,000 kapal yang melalui Selat Melaka setiap tahun, akan mempunyai pilihan untuk singgah mendapatkan bekalan luar pesisir serta menjalankan semua perkhidmatan sampingan lain, termasuk pertukaran kru kapal, sokongan luar pesisir dan perkhidmatan logistik di satu lokasi setempat.

Dalam pada itu Menteri Pengangkutan Datuk Seri Dr Wee Ka Siong berkata beliau yakin kawasan itu akan berkembang menjadi salah satu pelabuhan bunker pilihan di rantau ini dan membantu Malaysia mengembangkan industri bunker dan maritim secara lebih meluas.

Beliau berkata ini kerana kawasan labuhan khusus aktiviti bunkering itu yang terletak di kedudukan strategik iaitu di tengah Selat Melaka mempunyai kelebihan daya saing sebagai pusat sehenti untuk menarik kapal transit bagi memenuhi semua keperluan mereka.

“Selat Melaka, sebagai laluan perdagangan tersibuk di dunia yang menghubungkan timur dan barat, akan memberikan kawasan labuhan khusus aktiviti bunkering peluang yang besar, untuk memenuhi keperluan perkapalan yang semakin meningkat seperti bunkering dan perkhidmatan sampingan yang belum diterokai sebelum ini.

“Kementerian Pengangkutan mengucapkan setinggi tahniah kepada LPM, di atas inisiatif menyediakan perkhidmatan sokongan kepada perkapalan antarabangsa, sebagai sebahagian daripada usaha kerajaan untuk mengembalikan semula zaman kegemilangan Melaka, sebagai hab perdagangan maritim antarabangsa yang penting,” katanya. – BERNAMA


Agong, Raja Permaisuri berangkat ke istiadat mengarak panji-panji

PUTRAJAYA, 10 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah, hari ini berangkat ke istiadat mengarak Panji-Panji Yang di-Pertuan Agong di Dataran Pahlawan Negara di sini.

Keberangkatan tiba Seri Paduka berdua pada 8.30 pagi disambut dengan alunan lagu Negaraku, disusuli formasi terbang lintas hormat lima pesawat Angkatan Tentera Malaysia (ATM), membawa Jalur Gemilang, bendera ATM, Panji Tentera Darat Malaysia (TDM), Panji Tentera Laut Diraja Malaysia (TLDM) dan Panji Tentera Udara Diraja Malaysia (TUDM) yang diketuai Mejar Mohd Husni Mohd Tarmizi dari TUDM.

Sebanyak 21 das tembakan kehormatan turut dilepaskan oleh 41 Bateri Rejimen Artileri Diraja (Istiadat) yang diketuai Leftenan Kolonel Mohammad Asri Che Wil.

Al-Sultan Abdullah kemudiannya memeriksa perbarisan yang terdiri daripada 57 pegawai dan  862 anggota ketiga-tiga cabang-cabang perkhidmatan ATM diketuai Pegawai Memerintah Batalion Ke-12 Rejimen Askar Melayu Diraja (Mekanize) Leftenan Kolonel Mohd Azamri Abdullah.

Keadaan cuaca mendung sekitar 27 darjah Celcius mengiringi perbarisan yang berlangsung hampir sejam itu yang turut menampilkan acara gabungan Pancaragam Pusat ATM di bawah pimpinan Leftenan Kolonel Muhamad Nor Azizan Yahya dengan persembahan lagu-lagu patriotik.

Usai pemeriksaan barisan, gabungan Pancaragam Pusat ATM masuk membuka medan sekali gus istiadat mengarak lima Panji Yang di-Pertuan Agong menyusul dengan penuh istiadat ketenteraan dalam tempo kawad perlahan dan cepat.

Lima Panji-Panji Yang di-Pertuan Agong diarak ialah Panji-Panji Rejimen Askar Melayu, Rejimen Renjer Diraja, Kor Armor Diraja, Tentera Laut Diraja Malaysia dan Panji-Panji Tentera Udara Diraja Malaysia.

Panji-Panji adalah suatu penghormatan negara yang dianugerahkan oleh Yang di-Pertuan Agong kepada Rejimen/Kor dari Perkhidmatan Tentera Darat, Perkhidmatan Tentera Laut dan Perkhidmatan Tentera Udara.

Istiadat diakhiri dengan laungan ‘Daulat Tuanku’ sebanyak tiga kali oleh anggota perbarisan dan bacaan doa yang dipimpin Ketua Pengarah Kor Agama Angkatan Tentera Mejar Jeneral Datuk Mohd Rashidi Bujai.

Al-Sultan Abdullah sekali lagi menerima lintas hormat oleh kelima-lima pesawat ATM sebelum Seri Paduka berdua berangkat meninggalkan majlis itu pada 9.30 pagi.

Turut hadir ke istiadat berkenaan ialah Perdana Menteri Datuk Seri Anwar Ibrahim dan isteri Datuk Seri Dr Wan Azizah Wan Ismail, Timbalan Perdana Menteri Datuk Seri Fadillah Yusof, Panglima Angkatan Tentera Jen Tan Sri Affendi Buang dan Menteri Pertahanan Datuk Seri Mohamad Hasan.

Istiadat berkenaan diadakan tiga kali dalam tempoh lima tahun pemerintahan bagi setiap Raja Melayu yang dilantik sebagai Seri Paduka Yang di-Pertuan Agong iaitu bagi tahun pertama, tahun ketiga dan tahun terakhir pemerintahan.

Pada tahun pertama pemerintahan Al-Sultan Abdullah, istiadat itu dilaksanakan pada 2019, dan pada tahun ketiga pemerintahan ialah pada 2021 namun tidak dapat dilaksanakan akibat pandemik COVID-19 dimana ia dibawa pada tahun lepas (2022)  dan tahun ini pula menandakan tahun terakhir.


Suri rumah rugi RM71,100 ditipu sindiket pelaburan

KANGAR, 3 Jun – Seorang suri rumah mengalami kerugian RM71,100 selepas ditipu sindiket pelaburan wang tidak wujud menerusi aplikasi laman sosial yang menawarkan pulangan lumayan.

Ketua Jabatan Siasatan Jenayah Komersial Ibu Pejabat Polis Kontinjen (IPK) Perlis, Supt Wan Aeidil Wan Abdullah berkata mangsa berusia 54 tahun itu tertarik dengan tawaran pelaburan berkenaan selepas melihat iklan “Sifuku Millennium” menerusi laman Facebook.

“Mangsa yang terpedaya dengan tawaran lumayan itu kemudian membuat pindahan wang permulaan berjumlah RM8,600 ke akaun bank yang diberikan oleh suspek pada 24 Mei,” katanya menerusi satu kenyataan hari ini.

“Siasatan dijalankan mengikut Seksyen 420 Kanun Keseksaan kerana menipu dan polis akan mengumpul maklumat pemilik akaun bank yang digunakan suspek bagi transaksi pelaburan berkenaan,” katanya.

Wan Aeidil berkata mengikut statistik polis sebanyak 22 kertas berhubung kes penipuan babitkan pelaburan tidak wujud dibuka dalam tempoh Januari hingga 2 Jun melibatkan kerugian  berjumlah RM211,393.16.

“Polis menasihati orang ramai agar tidak mudah percaya dengan iklan-iklan promosi pelaburan di media sosial dan dapat melakukan semakan terlebih dahulu menerusi perkhidmatan disediakan oleh Jabatan Siasatan Jenayah Komersial Bukit Aman,” katanya.


Suzana, Timbalan Naib Canselor (Akademik dan Antarabangsa) UiTM yang baharu

SHAH ALAM 3 Mac – Profesor Kanan Fakulti Universiti Teknologi Mara (UiTM), Profesor Datin Dr Suzana Sulaiman dilantik sebagai Timbalan Naib Canselor (Akademik dan Antarabangsa) UiTM yang baharu berkuatkuasa 1 Mac lalu.

Kata kenyataan itu, Suzana adalah seorang ahli akademik yang memilik akreditasi profesional serta berkredibiliti dalam bidangnya selain bergiat aktif dalam penyelidikan serta konsultasi.

“Beliau juga seorang ahli majlis Malaysia Institute of Accountants MIA dan ahli Lembaga Penyelidikan Chartered Institute of Management Accountants (CIMA) UK serta ahli akademik yang pertama dilantik dari Asia,” katanya.

Kenyataan itu turut memaklumkan, pencapaian terbaik Suzana adalah menerima dua anugerah iaitu ‘Outstanding Contribution in Malaysia’ dan ‘Regional Champion (Asia Pacific) CIMA Course Teaching’ daripada CIMA UK Research Excellence Award 2021.

“Beliau berkhidmat sebagai pensyarah UiTM pada tahun 1991 selepas dianugerahkan Master in Accountancy (with Distinction) dari Curtin University of Technology, Perth, Australia dan meneruskan pengajian ke peringkat PhD di Universiti Edinburgh, Scotland England dalam bidang pengkhususan Pengurusan Perakaunan,” katanya.

Suzana memiliki pengalaman lebih 30 tahun dan memegang beberapa jawatan termasuk Penolong Naib Canselor di Institut Kepimpinan & Pengurusan Kualiti (iLQAM) serta PNC Institut Kualiti & Perkembangan Ilmu (InQKA); Ketua Pusat Penyelidikan Perakaunan Pengurusan Asia (AMARC) dan Timbalan Dekan (Akademik), Institut Penyelidikan Perakaunan (ARI).

“Beliau adalah seorang akauntan bertauliah dari Fellow Chartered Management Accountant (FCMA), UK, ahli Chartered Global Management Accountant (CGMA) dan Chartered Accountant (CA), MIA,” kata kenyataan itu.

Sementara itu, Roziah melahirkan penghargaan terima kasih kepada Kementerian Pengajian Tinggi (KPT) di atas pelantikan Suzana dan percaya kredibiliti profesor kanan itu mampu memerkasa agenda akademik UiTM.

“Saya percaya beliau dapat membantu pihak universiti dalam meningkatkan dan memperkasa agenda akademik dan antarabangsa melalui penyelidikan, inovasi, melebar luas jaringan industri, komuniti dan alumni sejajar dengan hasrat dan matlamat pelan strategik UiTM dalam mencapai visi bersama ke arah GRU 2025,” katanya.


Tiada isu harga tiket Zoo Melaka mahal, pengunjung tetap puas hati

AYER KEROH 26 Dis – Ikon destinasi pelancongan negeri, Zoo Melaka menerima seramai 7,000 hingga 8,000 pengunjung sehari pada hari Sabtu dan Ahad biarpun terdapat dakwaan menyatakan harga tiket masuk ke zoo mahal.

Yang Dipertua Majlis Perbandaran Hang Tuah Jaya (MPHTJ), Datuk Shadan Othman berkata, bilangan pengunjung itu jauh lebih tinggi berbanding hari biasa yang mencatat sehingga 4,000 orang sehari.

Menurutnya, tidak seharusnya timbul isu mengaitkan kadar tiket yang ketika ini pada harga RM38 dianggap mahal memandangkan kunjungan orang ramai ke zoo terus meningkat dalam tempoh tiga bulan ini sejak Oktober lalu.

“Saya tidak rasa rasa harga tiket Zoo Melaka mahal kerana setakat hari ini, saya menerima 90 peratus komen pujian daripada pengunjung yang datang ke Melaka mengenai Zoo Melaka.

“Belum ada komen negatif termasuk mendakwa tiket Zoo Melaka mahal tetapi kami tetap anggap positif dan akan tambah baik perkhidmatan dari semasa ke semasa,” katanya ketika ditemui Melaka Hari Ini (MHI) baru-baru ini.

Zoo Melaka ditubuhkan pada 1963 dan adalah zoo kedua terbesar di negara ini, menempatkan kira0kira 650 haiwan darpiada 150 spesies yang berlainan dari seluruh dunia selain berperanan sebagai pusat pemuliharaan, penyelidikan dan pendidikan.

Selain itu, menurut Shadan, harga tiket Zoo Melaka masih munasabah dan tidak terlalu mahal berbanding tempat lain malah mampu menarik kunjungan orang ramai sehingga 4,000 orang sehari pada hari biasa dan bilangan itu bertambah dua kali sehingga 8,000 orang pada cuti hujung minggu.

Katanya, sejak MPHTJ mengambil alih pengurusan Zoo Melaka pada tahun 2020, harga tiket masuk ke zoo masih sama dan tidak pernah dinaikkan biarkan kos operasi zoo meningkat sehingga kini mencecah RM1 juta.

“Pun begitu, sejak bulan Oktober lalu, bilangan pengunjung ke zoo kian bertambah malah meningkat dua kali ganda pada setiap cuti hujung minggu.

“Kita jangkakan bilangan ini akan bertambah melalui beberapa siri menganjurkan pertunjukkan khas api sempena program promosi hujung tahun di Zoo Melaka bermula 24 Disember lalu, kemudiannya 25 dan 31 Disember serta yang terakhir 1 Januari,” katanya.

Kata beliau, biarpun menyediakan pertunjukkan khas tersebut, tiada caj tambahan atau kenaikan tiket berlainan dikenakan kepada pengunjung malah melalui harga tiket RM38, pengunjung berpeluang menikmati pelbagai akses kemudahan terutama mengunjungi Dinasour Encounter.


Peruntukan pembiayaan JanaNiaga dijangka cecah RM1.2 bilion – Tengku Zafrul

KUALA LUMPUR 22 Julai – Peruntukan pembiayaan bagi platform pembayaran digital rantaian bekalan nasional, JanaNiaga, dijangka mencecah RM1.2 bilion, dengan peruntukan tambahan daripada institusi kewangan yang akan menyertainya secara berfasa.

Menteri Kewangan, Tengku Datuk Seri Zafrul Abdul Aziz berkata, bagi memastikan bantuan kepada perusahaan kecil dan sederhana (PKS) dapat diberikan dengan kadar segera, peruntukan RM300 juta disediakan oleh Export-Import Bank of Malaysia Bhd (EXIM Bank) untuk mengerakkan JanaNiaga.

Beliau berkata JanaNiaga, diterajui oleh EXIM Bank dengan penglibatan beberapa institusi kewangan di Malaysia, akan memberi manfaat kepada PKS yang mengalami masalah aliran tunai berikutan tempoh pembayaran invois yang lama, selain memudahkan mereka mendapatkan pinjaman.

“Menerusi sokongan GLC, pembekal PKS akan menikmati kadar pembiayaan serendah 3.5 peratus setahun untuk margin pembiayaan sebanyak 100 peratus, jauh lebih rendah daripada pembiayaan dan kadar biasa,” katanya semasa berucap melancarkan JanaNiaga secara dalam talian pada Khamis.

Berasaskan purata tempoh invois selama 90 hari, jumlah peruntukan RM1.2 bilion itu akan menyumbang sebanyak RM4.8 bilion setahun kepada kecairan tunai PKS, katanya

Platform JanaNiaga yang diumumkan dalam Belanjawan 2021 merupakan bantuan pembiayaan bagi membantu kedudukan kewangan PKS yang membuat pembekalan kepada kerajaan atau GLC, katanya.

Beliau berkata platform pembayaran digital rantaian bekalan nasional, seperti JanaNiaga, memberi faedah besar kepada ekosistem dan telah diguna pakai secara meluas oleh sektor ekonomi negara luar.

“Penggunaan platform ini menyokong pemulihan ekonomi jangka panjang dan selaras dengan strategi kerajaan dalam mengutamakan automasi dan pendigitalan serta pengunaan teknologi baharu bagi mempercepat transformasi ke arah ekonomi berpendapatan tinggi,” katanya.


Suami isteri warga emas maut kemalangan di LPT2

KUALA BERANG, 19 Jun – Sepasang suami isteri warga emas maut selepas kenderaan pacuan empat roda yang dinaiki mereka terlibat dalam kemalangan dengan sebuah treler di Kilometer 392.9 Lebuhraya Pantai Timur 2 (LPT2) Bukit Besi-Ajil, malam tadi.

Dalam kejadian kira-kira 9 malam tadi, mangsa, Mohd Ghani, 68, dan Minah Abdullah, 69, yang berasal dari Kampung Tok Rimau di Kuala Terengganu maut di tempat kejadian dipercayai akibat kecederaan parah di beberapa bahagian badan manakala anak lelaki mereka yang memandu kenderaan mengalami kecederaan patah kedua-dua belah kaki.

Ketua Polis Daerah Hulu Terengganu, DSP Hasmeera Hassan berkata siasatan awal mendapati kenderaan pacuan empat roda yang dinaiki mangsa dengan anak lelakinya datang dari arah Kuantan menuju ke Kuala Terengganu manakala treler pula dari arah Kuantan ke Kota Bharu.

“Rempuhan tersebut menyebabkan kerosakan teruk pada bahagian hadapan kenderaan pacuan empat roda manakala treler yang membawa muatan hampas kelapa sawit hanya pecah tayar kanan dan bengkok besi belakang.

“Pemandu dan kelindan treler tidak mengalami sebarang kecederaan manakala pemandu kenderaan pacuan empat roda patah kaki kiri dan kanan,” katanya ketika dihubungi Bernama hari ini.

Hasmeera berkata mayat mangsa yang tersepit dikeluarkan oleh pihak bomba dari Balai Bomba Bandar Al-Muktafi Billah Shah (AMBS) dan dihantar ke Unit Forensik Hospital Hulu Terengganu untuk bedah siasat.


PM Anwar lakukan lawatan rasmi tiga hari ke Arab Saudi

Perdana Menteri dijadual mengadap ke atas Penjaga Dua Masjid Suci dan Raja Arab Saudi, Raja Salman bin Abdulaziz Al-Saud serta Putera Mahkota dan Perdana Menteri Arab Saudi Mohammed bin Salman bin Abdulaziz Al-Saud.

Lawatan itu mencerminkan hubungan istimewa dengan Arab Saudi yang wujud selama ini serta memberi peluang kepada kedua-dua negara untuk meningkatkan jalinan kerjasama dua hala, bertunjangkan kepentingan bersama dalam pelbagai bidang.

Arab Saudi merupakan rakan dagang terbesar dan sumber import terbesar Malaysia di rantau Asia Barat. Pada tahun 2022, jumlah dagangan dua hala dengan Arab Saudi mencecah RM45.52 bilion (AS$10.26 bilion), peningkatan sebanyak 159.2 peratus berbanding RM17.56 bilion (AS$4.23 bilion) pada tahun 2021.

Perdana Menteri akan diiringi Datuk Seri Dr Wan Azizah Dr. Wan Ismail, Menteri Luar Datuk Seri Dr. Zambry Abd Kadir, Menteri Komunikasi dan Digital Ahmad Fahmi Mohamed Fadzil serta pegawai kanan kerajaan.